Angkara catatan di media sosial, wanita Arab Saudi dipenjara 45 tahun

RIYADH, 31 Ogos- Seorang wanita Arab Saudi dipenjara selama 45 tahun berkaitan catatan di media sosialnya, menurut kumpulan hak asasi manusia, Pertubuhan untuk Demokrasi di Dunia Arab (DAWN) yang memetik dokumen mahkamah.Ia kes kedua yang dilaporkan dalam tempoh beberapa minggu.DAWN berkata, Nourah al-Qahtani menerima hukuman berat itu selepas disabitkan dengan kesalahan menggunakan internet untuk mencetuskan ketegangan dan melanggar ketenteraman awam melalui media sosialnya.Katanya, Qahtani disabitkan dengan kesalahan di bawah undang-undang berkaitan kesalahan keganasan dan Anti-Jenayah Siber kerajaan.Kumpulan berpangkalan di Washington itu, yang diasaskan wartawan Arab Saudi yang dibunuh, Jamal Khashoggi, berkongsi salinan dokumen mahkamah, namun kandungannya tidak dapat disahkan.Tiada reaksi segera daripada pihak berkuasa Arab Saudi setakat ini. Kes itu dilaporkan ketika perdebatan semakin sengit mengenai pembabitan barat dengan Arab Saudi, susulan lawatan Presiden Amerika Syarikat (AS), Joe Biden ke negara Teluk itu bulan lalu.Biden sebelum ini mengancam menjadikan Arab Saudi sebagai 'suruhannya' susulan pembunuhan Khashoggi pada 2018 di bangunan konsulat Arab Saudi di Istanbul, namun krisis tenaga yang tercetus selepas pencerobohan Russia ke atas Ukraine mendorong beliau membuat pusing-U.Beberapa butiran mengenai Qahtani dikongsi, yang kelihatannya bukan pengguna akaun Twitter yang aktif.

DAWN berkata, Qahtani ditahan pada Julai 2021 dan disabitkan bersalah oleh Mahkamah Jenayah Khusus, dengan rayuan juga dibuat awal bulan ini."Hanya beberapa minggu selepas hukuman 34 tahun Salma al-Shehab yang mengejutkan bulan ini, kini hukuman 45 tahun terhadap Qahtani."Menunjukkan betapa pihak berkuasa Arab Saudi berani untuk menghukum biarpun kritikan paling ringan daripada rakyatnya," kata Pengarah Penyelidikan DAWN untuk Wilayah Teluk, Abdullah Alaoudh.Shehab, ibu kepada dua anak, juga berdepan hukuman penjara panjang atas rayuan bulan ini, kerana membantu penentang yang cuba mengganggu ketenteraman awam dengan menciap semula catatan mereka di Twitter, menurut dokumen mahkamah.Calon doktor falsafah (PhD) di Universiti Leeds di Britain itu dilarang daripada melancong ke luar negara selama 34 tahun sebagai sebahagian daripada hukumannya. Dia telah pulang ke Arab Saudi dari Britain walaupun terdapat ancaman dalam talian bahawa dia akan dikecam oleh pihak berkuasa.Seorang rakan Shehab, yang meminta untuk tidak dikenali untuk keselamatannya sendiri, memberitahu AFP bahawa dia tidak mengambil serius ancaman itu."Dia tidak menyangka pihak berkuasa akan berminat dengan seseorang yang mempunyai pengikut kurang daripada 2,000," kata rakan itu.Hukuman itu dibuat sebagai sebahagian daripada tindakan keras terhadap aktivis hak asasi manusia di kerajaan Teluk yang kaya dengan minyak, yang kebanyakannya juga telah dijatuhkan hukuman penjara dan larangan perjalanan.- AFP


Penunjuk perasaan di Iraq bersurai selepas Sadr tuntut hentikan pertempuran

(Anggota puak Sadr mula berundur dari Zon Hijau Baghdad/AFP)

BAGHDAD, 31 Ogos- Penyokong kuat ulama Syiah Iraq, Moqtada Sadr berundur dari Zon Hijau di Baghdad semalam selepas beliau menuntut dihentikan pertempuran antara pasukan Syiah dengan tentera yang mengakibatkan 30 maut dan ratusan cedera.

Pertempuran yang tercetus pada Isnin lalu itu melagakan penyokong setia Sadr dengan puak Syiah disokong negara jiran, Iran, mencetuskan keganasan sehingga mendorong Presiden Iraq mendesak diadakan pilihan raya awal dan Perdana Menteri mengancam mahu meletakkan jawatan.Sadr, seorang pendakwah yang mempunyai jutaan pengikut setianya dan pernah mengetuai pakatan menentang tentera Amerika Syarikat (AS) dan Iraq, memberi tempoh 60 minit kepada pengikutnya supaya berundur."Saya memohon maaf kepada rakyat Iraq, satu-satunya yang terjejas oleh peristiwa itu. Revolusi ini memalukan. Tidak kira siapa pencetusnya, selagi ia dicemari dengan keganasan, bukanlah revolusi."Saya berterima kasih kepada pasukan keselamatan dan anggota Hashed al-Shaabi," kata Sadr dalam ucapan dari pangkalannya di kota suci Syiah, Najaf.Menerusi ciapan di Twitternya, beliau menyeru pihak berkuasa untuk memberi pampasan kepada keluarga mangsa.Selepas ucapan Sadr disiarkan secara langsung di televisyen, penyokongnya mula beredar dari Zon Hijau, sementara pekerja perbandaran mula membersihkan kelongsong peluru yang ditinggalkan dari pergolakan itu.Tentera sudah menarik balik perintah berkurung di seluruh negara, dengan penghadang konkrit dikeluarkan dari laluan utama dan lalu lintas kembali lancar.Ketika ketenangan kembali semalam, Presiden Barham Saleh menyarankan diadakan pilihan raya baru lebih awal yang diputuskan mengikut konsesus nasional, selain menyifatkan ia boleh memberikan jalan keluar kepada krisis itu.Perdana Menteri, Mustafa al-Kadhemi pula berkata siasatan sudah dilakukan ke atas pencetus pergolakan itu dan bersedia meletakkan jawatan jika pergelutan politik berterusan."Jika mereka mahu terus mencetuskan huru-hara, konflik, perselisihan dan saingan, saya akan mengambil langkah moral dan patriotik dengan mengosongkan jawatan saya pada masa sesuai," katanya dalam ucapan. - AFP

(Anggota bersenjata Saraya al-Salam (Briged Keamanan), membidik semasa pertempuran dengan pasukan keselamatan Iraq di Baghdad /AFP)


Lebih 20 terbunuh dalam insiden Istana Republik diserbu

BAGHDAD, 31 Ogos- Lebih 20 penunjuk perasaan terbunuh selepas penyokong ulama Syiah Iraq, Muqtada al-Sadr menyerbu Istana Republikan, di Baghdad.Kejadian itu turut menyebabkan lebih 150 penunjuk perasaan cedera.Perdana Menteri Mustafa al-Kadhimi mengarahkan siasatan segera dilakukan terhadap kejadian tersebut.

(Anggota pejuang Briged Keamanan Sadr berkumpul semasa pertempuran dengan pasukan keselamatan Iraq berhampiran Zon Hijau / Foto Reuters)


Korea Selatan pertimbang potong gaji penjawat awam tangani inflasi

SEOUL, 30 Ogos- Terdapat keperluan untuk mengurangkan gaji penjawat awam di Korea Selatan demi menangani inflasi.Perdana Menteri, Han Duck-soo ketika persidangan di Parlimen berkata, kakitangan kerajaan harus membenarkan gaji mereka dipotong untuk mengukuhkan dasar fiskal."Setiap penjawat awam perlu mengorbankan bahagian mereka, apabila kadar inflasi yang melambung tinggi datang dari kedua-dua bahagian penawaran dan permintaan.Kerajaan berada dalam kedudukan sukar dan meminta syarikat swasta menyertai langkah mengurangkan inflasi," katanya.

Menteri Kewangan, Choo Kyung-ho menggesa syarikat swasta untuk mengelakkan daripada menaikkan gaji secara berlebihan sambil memberi amaran bahawa kenaikan gaji sedemikian boleh mencetuskan inflasi.Harga pengguna meningkat pada kadar terpantas dalam tempoh hampir 24 tahun pada Julai disebabkan harga tenaga dan makanan yang tinggi.


Pertempuran di Baghdad ragut hampir 20 nyawa

BAGHDAD, 30 Ogos- Pertempuran di Baghdad mengorbankan hampir 20 orang selepas ulama berpengaruh Syiah, Moqtada Al-Sadr mengumumkan akan berhenti daripada politik.Tindakan tersebut mendorong penyokong setianya menyerbu istana kerajaan.Menurut polis dan pasukan perubatan, sekurang-kurangnya 17 orang terbunuh dan ramai lagi cedera.Pertempuran menyaksikan letupan dan tembakan dilepaskan ke udara di kawasan Zon Hijau yang menempatkan ibu pejabat kerajaan dan kedutaan asing.

(Penyokong Moqtada Al-Sadr mengadakan tunjuk perasaan dan bertempur dengan polis antirusuhan)

Ia merupakan pertempuran terburuk di ibu kota Iraq itu sejak beberapa tahun lalu.Keputusan Sadr merupakan tindak balas terhadap kegagalan pemimpin dan parti Syiah lain untuk melakukan reformasi sistem pemerintahan yang diancam rasuah dan lemah.Sadr kemudian memaklumkan akan mengadakan mogok lapar sebagai protes terhadap penggunaan senjata oleh semua pihak.Tentera Iraq mengisytiharkan perintah berkurung di seluruh negara dan menggesa penunjuk perasaan meninggalkan Zon Hijau.


Kemusnahan akibat banjir di Pakistan melebihi AS$10 bilion

CHARSADDA, 30 Ogos- Anggaran awal kemusnahan akibat banjir terburuk di Pakistan baru-baru ini melebihi AS$10 bilion.Justeru Menteri Pembangunan dan Perancangan, Ahsan Iqbal mengharapkan bantuan antarabangsa untuk membangunkan semula negara itu.Iqbal menyifatkan tragedi tersebut sebagai bencana kemanusiaan yang disebabkan oleh perubahan iklim pada kadar epik, angkara perbuatan manusia sendiri.

Harga makanan juga melambung tinggi berikutan banyak tanaman yang turut ditenggelami air serta jalan tidak dapat dilalui.Unjuran ekonomi Kementerian Kewangan Pakistan juga memberi amaran mengenai kesan kritikal terhadap tanaman eksport utama, khususnya kapas yang merangkumi lebih 60 peratus eksport negara itu.- REUTERS


Pasukan pemeriksa IAEA menuju ke loji nuklear Ukraine

(Pasukan IAEA menaiki pesawat di Lapangan Terbang Antarabangsa Vienna di Schwechat, Austria, sebelum pasukan itu pergi ke Ukraine untuk memeriksa loji nuklear Zaporizhzhia/AFP)

KIEV, 30 Ogos- Ketua Pengarah Agensi Tenaga Atom Antarabangsa (IAEA), Rafael Grossi berkata beliau dalam perjalanan untuk memeriksa loji nuklear Zaporizhzhia di Ukraine.Pasukan pemeriksa itu berlepas ketika tentera Kiev melancarkan serangan balas untuk merebut semula wilayah selatan Kherson yang diduduki Rusia.Wilayah pantai Kherson dan ibu kotanya dengan nama yang sama, antara yang menjadi sasaran tentera Rusia sejak perang meletus enam bulan lalu."Hari ini terdapat serangan artileri yang kuat terhadap kedudukan musuh di wilayah Kherson yang diduduki," kata pegawai kerajaan tempatan, Sergey Khlan kepada saluran TV Pryamyi Ukraine."Inilah yang kami nantikan sejak musim bunga, ia adalah permulaan kepada pembebasan wilayah Kherson."Kementerian Pertahanan Rusia bagaimanapun berkata ia telah menangkis serangan di wilayah Kherson dan Mykolaiv dan menyebabkan kerugian besar kepada tentera Ukraine.

Bandar Kherson terletak kira-kira 200 kilometer di barat daya loji nuklear Zaporizhzhia, kemudahan atom terbesar di Eropah yang juga telah diduduki oleh tentera Rusia sejak awal Mac.Loji itu disasarkan pada hujung minggu dengan serangan baharu, kata pengendalinya, dengan Moscow dan Kiev dipersalah atas serangan di sekitar kompleks enam reaktor nuklear di Energodar, sebuah bandar di tebing Sungai Dnipro.Agensi nuklear Ukraine Energoatom telah memberi amaran tentang risiko kebocoran radiasi.Menurut agensi itu, tentera Rusia terus menembak ke arah Energodar dan loji kuasa nuklear Zaporizhzhia pada hari Ahad dan mencederakan 10 orang, termasuk empat pekerja loji.Kementerian Pertahanan Rusia sebaliknya menuduh tentera Ukraine membedil berhampiran loji itu pada hari yang sama."Dron serangan Ukraine telah ditembak jatuh ketika menghampiri kawasan simpanan bahan bakar nuklear dan sisa radioaktif," kata kementerian itu.Jurucakap Kremlin, Dmitry Peskov berkata Rusia melihat lawatan IAEA sebagai perlu dan telah lama menunggu ketibaan mereka. -AFP


PM Perancis beri amaran tentang risiko catuan musim sejuk

PARIS, 30 Ogos- Perdana Menteri Perancis, Elisabeth Borne memberi amaran kepada sektor perniagaan tentang risiko catuan tenaga musim sejuk ini dan menggesa mereka mengambil langkah untuk mengurangkan penggunaan tenaga."Jika kita bertindak secara kolektif maka kita boleh mengatasi risiko kekurangan, tetapi melainkan semua orang mengambil bahagian dan jika semua senario buruk itu bersatu maka kita boleh dipaksa untuk mengenakan pengurangan ke atas pengguna," katanya kepada kumpulan perniagaan Medef."Jika kita berakhir dengan catuan, syarikat akan paling terjejas dan malangnya kita perlu bersedia untuknya," sambungnya.

(Borne beri amaran tentang risiko catuan musim sejuk/AFP)

Borne berkata kerajaan sudah pun merangka pelan kontingensi, termasuk sistem perdagangan kuota yang membolehkan syarikat membeli dan menjual kuota kuasa."Kerajaan juga sedang menyediakan langkah untuk menyokong syarikat yang akan terlalu teruk terjejas oleh catuan," tambah beliau.Amaran jelas tentang risiko kekurangan itu menggariskan lagi usaha kerajaan untuk mempersiapkan maysarakat dan perniagaan untuk menghadapi kesukaran yang timbul akibat perang yang berterusan di Ukraine. -AFP

(Borne berkata kerajaan sudah merangka pelan kontingensi/AFP)


PBB lancar rayuan kilat bencana banjir di Pakistan

(Pemandangan udara kawasan kediaman yang ditenggelami air selepas hujan monsun lebat di wilayah Balochistan, Pakistan pada 29 Ogos 2022/AFP)

NEW YORK, 30 Ogos- Pertubuhan Bangsa Bersatu dan Islamabad akan melancarkan rayuan rasmi berjumlah AS$160 juta untuk membiayai bantuan kecemasan Pakistan yang sedang bergelut dengan banjir monsun terburuk dalam tempoh sedekad."Keadaan dijangka bertambah buruk dengan lebih banyak hujan yang berterusan," kata jurucakap Setiausaha Agung PBB, Stephane Dujarric dalam sidang media di sini."Kami bersama-sama kerajaan (Pakistan) merancang rayuan kilat sebanyak AS$160 juta untuk aktiviti bantuan segera," katanya, sambil menyatakan permintaan itu akan dilancarkan secara rasmi hari ini.PBB telah menyalurkan kira-kira AS$7 juta, termasuk mengalihkan program dan sumber sedia ada untuk memenuhi keperluan yang lebih mendesak seperti makanan, air, bekalan perubatan dan tempat tinggal.Tambahan AS$3 juta telah dikeluarkan oleh dana respons kecemasan Pertubuhan Bangsa Bersatu.

Menurut pihak berkuasa Pakistan, lebih 1,100 orang maut sejak Jun lalu apabila musim hujan bermula, tetapi jumlah keseluruhan mungkin lebih tinggi.Banjir tahun ini telah menjejaskan lebih 33 juta penduduk bersamaan satu pertujuh daripada populasi Pakistan. -AFP


'Menangis sepanjang masa': Pesakit cacar monyet dedah parut psikologi

(Maklumat umum tentang cacar monyet di pintu masuk Centre CeGIDD di Montpellier, selatan Perancis pada 23 Ogos 2022/AFP)

PARIS, 30 Ogos- Virus cacar monyet mungkin menyebabkan kesakitan yang teruk tetapi parut psikologi penyakit itu boleh jadi sama dahsyat, kata penghidap dan mereka yang merawatnya."Anda tidak akan sembuh sepenuhnya daripada penyakit yang telah menyakiti anda begitu teruk dan ditambah lagi dengan beban diskriminasi," kata Corentin Hennebert, salah seorang kes pertama di Perancis.Sejak Mei lepas, virus itu telah merebak dengan pantas ke seluruh dunia, secara meluas dalam kalangan lelaki yang melakukan hubungan seks sejenis, menimbulkan kebimbangan akan berulangnya stigma yang dihadapi lelaki gay semasa wabak AIDS.Nathan Peiffer-Smadja, pakar penyakit berjangkit di Hospital Bichat–Claude Bernard di Paris, yang telah menyelaraskan penyelidikan terhadap pesakit cacar monyet berkata "distres psikologi mempunyai kaitan dengan beberapa aspek" penyakit itu.Cacar monyet boleh menjadi sangat menyakitkan, terutamanya disebabkan oleh lepuh kulit yang biasanya muncul pada alat kelamin, dubur atau muka.Kesan selepas itu terutamanya kesan estetik, menyebabkan ramai pesakit takut parut mereka akan kekal untuk tempoh yang lama, kata Peiffer-Smadja."Sebilangan kecil pesakit boleh mengalami luka dalaman terutamanya di dalam dubur, yang sangat menyakitkan," kata Peiffer-Smadja. -AFP

(Seorang doktor memeriksa pesakit cacar monyet di Hospital Arzobispo Loayza di Lima pada 16 Ogos 2022/AFP)


Varian patogenik selsema burung dikesan Perancis

AIN, 29 Ogos- Varian patogenik selesema burung dikesan di sebuah ladang ternakan di Ain, Perancis.Penyebaran menyebabkan 10,600 ekor itik terpaksa dimusnahkan.Penyebaran virus H5N1 itu dikesan di Saint-Nizier-le-Desert, Le Figaro. Kluster pertama jagkitan dengan patogenik terbabit dikesan pada Sabtu.Menurut pihak berkuasa tempatan, kerja pembersihan dan sanitasi telah dilaksanakan dalam jarak tiga kilometer dari pusat penyakit.Kawasan pemantauan pula ditetapkan bagi jarak 10 kilometer dari lokasi sama.Sejak November tahun lalu, sebanyak 1,300 kluster virus dengan patogenik tinggi direkodkan di Perancis.Sebanyak 20 juta unggas turut dimusnahkan sepanjang tempoh berkenaan.-AFP


'Menara berkembar' di New Delhi diroboh

NOIDA, 29 Ogos- Dua buah bangunan kediaman bertingkat di New Delhi diruntuhkan.'Menara berkembar' setinggi 100 meter itu dimusnahkan kerana dibina secara haram.Bangunan setinggi 32 dan 29 tingkat berkenaan mempunyai hampir 1,000 unit kediaman.Ia tidak pernah didiami dalam tempoh sembilan tahun akibat pertikaian undang-undang.Lebih 3,700 kilogram bahan letupan digunakan, menjadikannya proses pemusnahan terbesar pernah dilakukan di India.

(Keadaan di lokasi runtuhan setelah dua buah bangunan haram berkenaan diletupkan / Foto AFP)

Ribuan penduduk termasuk anjing liar dipindahkan sebelum letupan dibuat.Tiada laporan kecederaan atau kerosakan di bangunan bersebelahan dilaporkan.Mengikut laporan, sejumlah 9,642 lubang dibuat pada bangunan dan 80,000 tan runtuhan terhasil.Stesen televisyen membuat kiraan detik pada pagi Ahad dan menggelarkannya sebagai ibu kepada segala pemusnahan menara yang memalukan.Polis menutup lebuh raya bersebelahan dengan pemandu berhenti pada Sabtu untuk mengambil swafoto terakhir dengan menara sebagai latar belakang.


Bangladesh bakal import 500,000 tan gandum dari Rusia

DHAKA, 29 Ogos - Sebanyak 500,000 tan gandum Rusia bakal diimport Bangladesh.Perjanjian mendapatkan bekalan pada harga AS$430 bagi setiap tan berdasarkan perjanjian antara pemerintah kedua-dua negara itu.Tindakan import dari Rusia terpaksa diambil Bangladesh selepas berdepan kesukaran mendapatkan bekalan akibat gangguan eksport bijirin Ukraine dan Russia.

Keadaan diburukkan lagi dengan peraturan baharu pembekal terbesarnya India yang mengharamkan eksport tanaman itu mulai Mei lalu.Menerusi perjanjian dengan Rusia bekalan dijangka dapat dihantar secara berperingkat menjelang Januari.Bangladesh adalah pengimport utama gandum dari Laut Hitam namun berdepan masalah bekalan sejak perang Russia-Ukraine bermula Februari lalu.5.4 juta tan gandum diimport Bangladesh sehingga Jun 2021, dengan 24 peratus bekalannya datang dari India, 21 peratus dari Russia dan 17 peratus dari Ukraine.-AFP


Peralihan permintaan, India mahu jadi pengeluar kenderaan elektrik

MUMBAI, 29 Ogos - India berhasrat menjadikan negara itu sebagai hub pengeluaran kenderaan elektrik dua dan empat roda.Berdasarkan perancangan, pusat automotif global Gujarat akan menjadi tempat pegeluaran terbesar.

Perdana Menteri India, Narendra Modi berkata sektor kenderaan elektrik sedang berkembang pesat. Selain kereta permintaan terhadap motosikal elektrik turut meningkat.Modi menyifatkan peralihan pengguna global kepada kenderaan elektrik sebagai revolusi senyap. Justeru, prospek besar itu perlu diambil peluang oleh negara itu.Beberapa insentif diperkenal New Delhi untuk pemilikan kenderaan elektrik. Antaranya rebat cukai pendapatan dan kelonggaran syarat pinjaman.-AFP


Korban banjir di Pakistan cecah lebih 1,000

SUKKUR, 29 Ogos- Angka korban akibat banjir di seluruh Pakistan mencecah lebih 1,000 orang sejak bermulanya musim monsun.Kerajaan telah mengisytiharkan darurat untuk menangani banjir yang telah menjejaskan hampir 33 juta rakyatnya.Jalan raya dan jambatan turut dihanyutkan oleh banjir di daerah Swat, wilayah Khyber Pakhtunkhwa.Hotel, rumah, masjid dan tanaman juga musnah oleh banjir luar jangka itu.Trafik di seluruh negara juga terhalang akibat kerosakan jalan raya.Pihak berkuasa terpaksa membina laluan alternatif di kawasan terjejas banjir.

(Imej satelit menunjukkan keadaan Sungai Indus di Rajanpur pada 24 Mac 2022 (kiri) dan 28 Ogos 2022, selepas banjir besar berlaku / Foto HANDOUT, Maxar Technologies, AFP)

Operasi menyelamat dan bantuan oleh Pihak Berkuasa Pengurusan Bencana Nasional (NDMA), organisasi kerajaan, sukarelawan, pertubuhan bukan kerajaan dan tentera Pakistan sedang dilakukan di kawasan yang dilanda banjir.NDMA berkata lebih 0.8 juta hektar tanaman musnah, 3,451 kilometer jalan raya terjejas dan 149 jambatan dihanyutkan.Menurut Jabatan Meteorologi Pakistan, hujan lebat akan berlarutan sehingga beberapa hari lagi.Nasib ratusan ribu penduduk di wilayah Sindh selatan Pakistan pula bergantung kepada benteng berusia 90 tahun yang mengalirkan air dari Sungai Indus ke salah satu sistem pengairan terbesar di dunia. -REUTERS


Ribuan rakyat Argentina berhimpun pertahan Naib Presiden

BUENOS AIRES, 29 Ogos- Ribuan penunjuk perasaan bertempur dengan polis di kawasan luar rumah Naib Presiden Argentina, Cristina Fernandez de Kirchner.Penunjuk perasaan mengadakan perhimpunan di seluruh negara untuk mempertahankan pemimpin itu yang dibicarakan atas dakwaan rasuah dan berdepan hukuman penjara 12 tahun.Pendakwa raya menuduh Fernandez de Kirchner menipu negara dan terbabit dalam skim mengalihkan dana awam semasa menjadi presiden antara tahun 2007 dan 2015.

(Salah seorang penunjuk perasaan mengangkat poster menyatakan sokongan terhadap Fernandez de Kirchner / Foto AFP)

Pertempuran berlaku di kawasan rumah naib presiden itu di kejiranan elit di Recoleta.Polis sebelum itu memasang pagar bagi menghalang perhimpunan besar.Penyokong naib presiden berkenaan mendakwa Kirchner menjadi mangsa penganiayaan.Pancuran air juga digunakan untuk menyuraikan penunjuk perasaan.Lima pegawai polis cedera dan empat penunjuk perasaan ditahan.


Anak muda di China berdepan persaingan perkerjaan

(26 Ogos 2022 menunjukkan seorang wanita menggunakan telefonnya semasa pameran kerja di Beijing/AFP)

BEIJING, 28 Ogos- Ekoran keadaan ekonomi China yang perlahan, berjuta-juta anak muda terpaksa bersaing untuk mendapatkan pekerjaan yang semakin berkurangan demi menghadapi masa depan yang semakin tidak menentu.Bulan ini, data rasmi yang dikeluarkan menunjukkan satu daripada lima orang anak muda di bandar raya China tidak bekerja pada Julai, lebih tiga kali ganda purata dan tertinggi dicatatkan sejak Januari 2018.Hampir 11 juta graduan memasuki pasaran suram pekerjaan di China pada musim panas ini dengan ekonomi berkembang pada 0.4% pada suku kedua, paling lemah dalam dua tahun.Zhao Yuting, berusia 22 tahun, memberitahu AFP, syarikat enggan mengupah apabila keadaan ekonomi menguncup hinggakan pekerja berpengalaman turut berebut-rebut untuk mendapatkan pekerjaan."Saya telah mencari pekerjaan selama dua atau tiga bulan ini tetapi ia kelihatan tipis," kata Zhao, yang terpaksa berpindah bersama ibu bapanya semasa dia mencari kerja.Hanya segelintir syarikat yang menelefonnya semula untuk ditemu duga, namun ditolak kerana dia tidak mempunyai pengalaman."Semakin lama masa yang diambil, semakin besar tekanannya."

(Foto pada 26 Ogos 2022 menunjukkan orang ramai menghadiri pameran kerja di Beijing/AFP)

Sejak menamatkan pengajian Julai lalu, dia telah menyerahkan resume kepada berpuluh-puluh syarikat untuk mencari kerja.Berbekalkan ijazah dalam bahasa Inggeris, Zhao fikir dia boleh mencari rezeki sebagai tutor sehingga dia mendapat pekerjaan sepenuh masa.Apabila pertumbuhan dalam sektor swasta semakin perlahan, pencari kerja mula ke sekolah bagi persediaan menghadapi peperiksaan perkhidmatan awam.Kira-kira dua juta orang mendaftar untuk peperiksaan perkhidmatan awam negara pada musim luruh yang lalu dan ianya telah mencatatkan rekod yang tertinggi.Satu tinjauan yang dilakukan baru-baru ini oleh 51job, mendapati 40% responden lebih suka pekerjaan yang stabil berbanding kerjaya korporat. -AFP


Kes tuntutan ganti rugi Cambridge Analytica, Facebook capai persetujuan awal

WASHINGTON, 28 Ogos- Facebook telah mencapai persetujuan awal dalam tuntutan ganti rugi daripada rangkaian media sosial itu kerana membenarkan pihak ketiga, termasuk syarikat Cambridge Analytica, mengakses data peribadi pengguna.Menurut dokumen yang difailkan di mahkamah San Francisco pada Jumaat, Facebook menyatakan sedang menyerahkan draf "perjanjian secara prinsip" dan telah meminta penangguhan prosiding selama 60 hari sebelum memuktamadkannya.Rangkaian media sosial itu tidak menunjukkan jumlah atau syarat perjanjian tersebut.Ketika ditanya AFP pada Sabtu, Facebook berkata mereka "tiada komen untuk dikongsi pada masa ini."Pengguna Facebook telah menuduh rangkaian media sosial itu melanggar peraturan privasi dengan berkongsi data mereka dengan pihak ketiga termasuk firma Cambridge Analytica, yang dikaitkan dengan kempen presiden Donald Trump pada 2016, dalam tuntutan mahkamah yang dimulakan pada 2018.Cambridge Analytica telah ditutup kerana mengumpul dan mengeksploitasi,data peribadi 87 juta pengguna Facebook, tanpa persetujuan mereka.Pada 2019, pihak berkuasa persekutuan mendenda $5 bilion kepada Facebook kerana mengelirukan penggunanya dan mengenakan pengawasan bebas terhadap pengurusan data peribadi.Sejak skandal Cambridge Analytica terbongkar, Facebook telah mengalih keluar akses datanya daripada beribu-ribu aplikasi yang disyaki menyalahgunakannya. -AFP


Kereta curi 'tersadai' di tangga stesen metro

(Keadaan kereta curi setelah berjaya ditarik)

MADRID, 21 Ogos- Pihak bomba Madrid berdepan detik sukar apabila cuba mengalihkan sebuah kereta yang tersekat di tangga stesen metro.Kejadian yang berlaku di ibu kota Sepanyol ini telah tular di media sosial.  Kereta tersebut gagal dilarikan oleh seorang lelaki dan hasratnya untuk memiliki kenderaan curi tidak kesampaian. Pada mulanya kejadian itu dikesan di laluan bas sebelum merempuh pintu masuk stesen metro Plaza Eliptica. Polis telah mengesahkan kejadian itu dan siasatan telah dijalankan.Sebahagian warga siber berpendapat ianya seakan permainan video 'Grand Theft Auto' (GTA).Suspek ditahan sejurus kejadian dan tiada mangsa dilaporkan cedera akibat insiden itu.

(Kereta yang cuba diselamatkan pihak bomba Madrid)


Udang 'masak' akibat cuaca panas melampau di China

(Udang yang 'masak' akibat cuaca panas melampau di China)

CHINA, 28 Ogos- Akibat cuaca panas melampau di China, udang yang masih hidup, ‘masak’ dengan sendirinya. Kejadian tersebut terjadi kepada seorang wanita di Xinyang, China. Menurut Fang, udang itu diletakkan di dalam beg berisi air ketika dia membelinya di sebuah pasar raya. Apabila tiba di rumah, dia mendapati kesemua udangnya mati dengan beberapa ekor daripadanya telah ‘masak’ seolah-olah 'direbus’.  Fang berkata pada hari kejadian, suhu adalah lebih 40 darjah Celsius ketika dia meletakkan beg berisi udang tersebut di tempat duduk belakang basikal elektriknya. Pihak berkuasa tempatan juga menasihatkan supaya menangguhkan kerja luar dan meneliti aspek keselamatan kebakaran juga mengambil langkah keselamatan terhadap gelombang haba.Menurut Pusat Metereologi Negara China, beberapa kawasan di Anhui, Shanghai, Hubei, Chongqing, dan Xinjang mungkin melepasi 40 darjah Celsius.

(Udang yang dibeli oleh Fang 'masak' akibat cuaca melampau)


Peranti khas untuk ular berjalan

(Allen Pan ketika meneliti peranti yang dicipta khas untuk ular berjalan)

LOS ANGELES, 28 Ogos- Satu peranti yang dicipta khas berkeupayaan untuk ular berjalan menggunakan kaki telah direka oleh Allen Pan.Jejaka yang berpengetahuan dalam bidang kejuruteraan ini, telah mencipta peranti pasang siap yang berasaskan tiub panjang dan empat kaki plastik untuk dipasang pada haiwan itu. Allen Pan yang berpengetahuan dalam bidang kejuruteraan telah mencipta peranti pasang siap yang berasaskan tiub panjang dan empat kaki plastik untuk dipasang pada haiwan itu.  Kata Allen, peranti itu boleh dipasang dan dibuka dengan mudah serta tidak mencederakan haiwan reptilia tersebut.Sebelum peranti ini diprogram dan dipasang kepada reptilia tersebut, beliau telah ke sebuah kedai peliharaan haiwan bagi memerhati cara haiwan berjalan.Antara haiwan yang diperhati adalah pergerakan seekor cicak.Ia sebagai sumber inspirasi kepada sut robot yang ingin diciptanya.

(Ular sawa bola ketika dipakaikan peranti khas yang membolehkan ianya berjalan)

Seekor ular sawa bola dipakaikan peranti tersebut yang telah diprogramkan menggunakan komputer riba.Haiwan reptilia itu kelihatan selesa apabila peranti itu digerakkan.Video yang dimuat naik laman youtube Allen Pan pada 13 Ogos lalu telah mendapat tontonan lebih lima juta tontonan.


Kereta Ford Escort Puteri Diana dilelong 762,600 dolar

LONDON, 28 Ogos- Sebuah kereta yang pernah dimiliki mendiang Puteri Diana dijual pada lelongan di United Kingdom dengan harga AS$762,600.Kereta jenis Ford Escort RS Turbo Series 1 itu dibeli seorang pembeli Britain di pusat lelongan Silverstone pada Sabtu.Kenderaan berkenaan dipandu Puteri Diana antara tahun 1985 dan 1988 masih dalam keadaan baik dengan jarak pembatuan hanya 24,961 kilometer.

(Kereta Ford Escort RS Turbo yang pernah dimiliki oleh Puteri Diana/ AFP)

Kereta berkenaan antara sebahagian kenderaan yang termaktub dalam perjanjian keselamatan antara Ford dan pasukan keselamatan Puteri Diana.Kereta itu dilengkapi ciri tambahan yang dipertingkat, antaraya cermin pandang belakang sekunder untuk kegunaan pasukan keselamatan, kemudahan radio dan ruang penyimpanan sarung tangan.Pada Jun tahun lalu, sebuah kereta model sama Ford Escort turut dilelong dengan harga AS$61,000 - AFP


Republik Czech, Poland pantau ruang udara Slovakia

(Jet pejuang Poland F-16 terbang di atas Pangkalan Udara Malacky, Slovakia/ REUTERS)

SLOVAKIA, 28 Ogos- Slovakia semalam menandatangani perjanjian bagi membenarkan dua negara jirannya di bawah Pertubuhan Perjanjian Atlantik Utara (NATO) iaitu Republik Czech dan Poland mengawal ruang udara negara itu.Ia selepas Bratislava bertindak menarik balik pesawat MiG-29 buatan Sovietnya daripada perkhidmatan, keputusan yang berpotensi melepaskan pesawat lama itu untuk dihantar ke Ukraine.Slovakia sebelum ini memaklumkan, ia bersedia untuk menghantar 11 jet pejuang MiG ke Ukraine, yang mana tenteranya sejak sekian lama bergantung kepada peralatan era Soviet dan sudah merayu untuk mendapatkan lebih banyak bekalan daripada negara NATO bagi meningkatkan keupayaannya memerangi serangan tentera Russia.Menteri Pertahanan Slovakia, Jaroslav Nad ketika pertunjukan udara semalam memberitahu pemberita, Bratislava tetap bersedia untuk menghantar pesawat ke negara jiran Ukraine, namun belum ada perjanjian yang dicapai."Terdapat kemahuan politik dan ia sesuatu yang wajar untuk membantu mereka yang memerlukan bantuan."Kemungkinan itu ada dan apabila ada perjanjian, kami akan memaklumkan kepada anda," kata Nad.Negara Barat dan sekutu mereka meningkatkan bantuan ketenteraan kepada Ukraine melalui wang tunai, peralatan dan latihan, dalam konflik yang berlarutan dengan Russia selama lebih enam bulan itu.Slovakia, dengan populasi 5.4 juta sebelum ini menyumbang sistem pertahanan udara S-300, helikopter tentera siri Mi, kenderaan meriam dan pelancar roket Grad.Minggu ini, negara itu memaklumkan akan menghantar 30 kenderaan tempur infantri BVP-1.Nad, yang menilai harga MiG pada kira-kira 300 juta euro (RM1.3 bilion), berkata Slovakia akan mendapatkan pampasan kewangan atau material untuk sumbangannya bagi menyokong pemodenan tentera negara itu.Di bawah perjanjian dengan Slovakia Sabtu lalu, Republik Czech dan Poland akan mengawal ruang udara negara itu mulai September ini, sementara Slovakia menunggu penghantaran 14 pesawat pejuang F-16 buatan AS.Perjanjian bagi perolehan F-16 ditandatangani pada 2018 dan jet itu akan dihantar pada 2024. - REUTERS

(Sebuah jet pejuang MiG-29 buatan Rusia mendarat di Pangkalan Udara Malacky, Slovakia/ REUTERS)


23 terbunuh dalam pertempuran di Libya, cetus kebimbangan perang baharu

TRIPOLI, 28 Ogos- Sekurang-kurangnya 23 terbunuh dalam pertempuran antara penyokong kerajaan saingan Libya yang turut merosakkan enam hospital di Tripoli, semalam.Insiden itu mencetuskan kebimbangan krisis politik boleh merebak menjadi konflik bersenjata baharu yang besar.Tembakan senjata dan letupan menggegarkan beberapa daerah di ibu negara itu sepanjang malam dan memasuki semalam, dengan asap dilihat dilihat naik dari bangunan yang rosak.Bagaimanapun, seorang wartawan AFP berkata, situasi tenang namun masih berwaspada mula kembali pada malam tadi.Ketua kerajaan di Tripoli, Abdulhamid Dbeibah, menyiarkan video menunjukkan dirinya dikelilingi pengawal peribadi dan memberi salam kepada pejuang yang menyokongnya.Dalam angka yang dikemas kini kementerian kesihatan di Tripoli berkata 23 orang terbunuh dan 140 cedera dalam pertempuran itu.

(Kenderaan yang rosak di sebatang jalan di Tripoli berikutan pertempuran antara kumpulan yang bersaing/ AFP)

Enam hospital rosak dan ambulans tidak dapat sampai ke kawasan yang terjejas akibat pertempuran, kata kementerian itu sebelum ini dan mengutuk 'jenayah perang' berkenaan.Dua pentadbiran yang bersaing untuk menguasai negara Afrika Utara itu dan sumber minyaknya yang luas, dengan satu berpangkalan di ibu negara, manakala satu lagi diluluskan parlimen di timur negara itu, menuduh antara satu sama lain.Misi Libya Pertubuhan Bangsa-Bangsa Bersatu (PBB) menggesa 'penamatan serta-merta permusuhan', memetik 'pertempuran bersenjata yang berterusan termasuk bedilan sederhana dan besar secara sembarangan di kawasan kejiranan penduduk awam'.Duta Amerika Syarikat (AS) ke Libya, Richard Norland, dalam satu kenyataan, berkata Washington 'mengutuk' lonjakan insiden keganasan itu dan menggesa 'gencatan senjata segera serta rundingan yang akan dibantu PBB antara pihak yang berkonflik'.Agensi berita Lana memaklumkan pelakon, Mustafa Baraka terbunuh di salah satu kawasan kejiranan yang dilanda pertempuran itu, mencetuskan kemarahan dan perkabungan di media sosial. - AFP


Singa gunung mati dalam pembedahan selepas ditembak polis

OAKLAND, 28 Ogos- Seekor singa gunung yang ditembak polis, mati ketika menjalani pembedahan di sebuah zoo di California, kata seorang jurucakap zoo, selepas haiwan itu dikejutkan dengan tembakan ubat penenang dan melompat ke arah seorang pegawai di kawasan kejiranan di pinggir bandar.Seorang penduduk di Hollister, sebuah bandar yang terletak kira-kira 161 kilometer di selatan San Francisco, ternampak singa yang masih kecil itu di anjung hadapan rumah dan menghubungi polis kira-kira jam 4.42 pagi, kata Jabatan Polis Hollister dalam satu kenyataan.Apabila pegawai Jabatan Ikan dan Hidupan Liar California cuba menenangkannya, singa itu berlari keluar dari semak dan melompat ke arah seorang pegawai polis, kata pegawai itu."Bimbang akan nyawa dan keselamatan pegawai berkenaan, dua pegawai kemudian melepaskan tembakan senapang mereka ke arah singa gunung itu," kata kenyataan polis itu."Kami tidak boleh meletakkan nyawa haiwan itu melebihi nyawa manusia dan disebabkan itu, pegawai melepaskan tembakan di tempat kejadian."Singa itu melompat melalui pagar berhampiran ke kawasan tepi halaman, di mana haiwan itu kembali tenang."Pegawai menemukan satu luka peluru di bahagian badannya.Kami tidak menganggap singa gunung itu sebagai ancaman keselamatan awam. Ia tidak bertindak agresif," kata kata jurucakap Jabatan Perikanan dan Hidupan Liar, Mike Perin sambil menyatakan, matlamat mereka adalah untuk mengembalikan haiwan itu ke habitatnya.Pegawai zoo berkata, berat singa itu adalah kira-kira 34 kilogram.

(Singa gunung yang ditembak polis menjalani pembedahan kecemasan di bilik radiologi di Zoo Oakland ,California /REUTERS)

"Singa itu cantik, dalam keadaan baik, cukup makan, semuanya baik. Mungkin ia hanya seekor singa kecil yang mencari rumput, seperti yang dilakukan singa pada usia itu," kata naib presiden perkhidmatan veterinar di zoo berkenaan, Dr Alex Herman.Sebelum pembedahan, Dr Herman optimis namun mengakui risikonya."Banyak haiwan mati akibat kecederaan seperti ini," katanya. - REUTERS


COVID-19: Masa untuk pemeriksaan realiti selepas 1 juta kematian tahun ini- WHO

GENEVA, 28 Ogos- Ketua COVID-19 di Pertubuhan Kesihatan Sedunia (WHO) berkata, sudah tiba masanya untuk pemeriksaan realiti terhadap virus itu selepas kematian kesejuta akibat penyakit itu tahun ini.Maria Van Kerkhove, berkata, jumlahnya 'menyayat hati' kerana ujian, rawatan, vaksin dan langkah kesihatan awam untuk mengawal penyakit itu semuanya tersedia."Memandangkan kita berada di tahun ketiga pandemik, ia lebih tragis memandangkan kita mempunyai alat yang sebenarnya boleh mencegah kematian ini," katanya kepada interaksi langsung di saluran media sosial WHO."Ramai di antara kita telah menjadi 'tiada perasaan' kepada angka."Kita perlu melihat realiti. Kita tidak sepatutnya berada dalam kedudukan dengan 14,000 atau 15,000 orang mati setiap minggu. Ini tidak sepatutnya berlaku," katanya.Van Kerkhove menegaskan, wabak itu belum berakhir, tetapi ia boleh ditamatkan sementara orang ramai terus menjalani kehidupan seharian mereka."Ramai orang bercakap mengenai hidup dengan COVID-19. Namun, kita perlu menjalani ini dengan penuh tanggungjawab."Sejuta kematian tahun ini tidak hidup dengan COVID-19. Dengan 15,000 kematian setiap minggu, ia menunjukkan kita tidak hidup dengan COVID-19 secara bertanggungjawab," katanya.

(Ketua teknikal coronavirus WHO, Maria Van Kerkhove/ AFP)

Hampir 6.45 juta kematian telah dilaporkan kepada WHO sejak virus itu mula dikesan di China pada akhir 2019.Lebih 5.3 juta kes baharu dilaporkan kepada agensi kesihatan PBB minggu lalu."Ini adalah jumlah yang besar, dan itu adalah sesuatu yang diremehkan," kata Van Kerkhove, dengan ujian di rumah tidak ditunjukkan dalam data pengawasan."Kami melihat virus ini beredar dengan sangat hebat di seluruh dunia."Malangnya, virus itu tidak akan hilang," katanya. - AFP


Banjir Pakistan: Ribuan penduduk diarah berpindah

(Banyak tebing sungai di Khyber Pakhtunkhwa yang merupakan wilayah pergunungan telah pecah sekali gus memusnahkan banyak bangunan termasuk hotel)

MINGORA, 28 Ogos - Ribuan penduduk yang tinggal berhampiran sungai di utara Pakistan diarah berpindah apabila situasi banjir besar yang berlaku itu kini telah meragut hampir 1,000 nyawa.Banyak tebing sungai di Khyber Pakhtunkhwa yang merupakan wilayah pergunungan telah pecah sekali gus memusnahkan banyak bangunan termasuk hotel.Musim monsun adalah penting untuk mengairi tanaman dan menambah air tasik dan empangan, bagaimana pun setiap tahun ia membawa kepada gelombang kemusnahan.Menurut pihak berkuasa, banjir monsun tahun ini telah menjejaskan lebih 33 juta orang selain memusnahkan atau merosakkan hampir 1 juta rumah.Banjir tahun ini dikatakan hampir sama yang berlaku pada tahun 2010 apabila lebih 2,000 orang maut dan hampir satu perlima daripada negara itu ditenggelami air.Ramai pihak menyalahkan bencana alam ini adalah hasil perubahan iklim akibat perbuatan manusia yang menyebabkan Pakistan terpaksa menanggungnya.

(Banjir besar yang berlaku di utara Pakistan kini telah meragut hampir 1,000 nyawa)

Sementara itu Perdana Menteri Pakistan, Muhammad Shehbaz Sharif yang telah mengadakan lawatan ke wilayah yang dilanda banjir merayu individu kaya untuk membantu penduduk terjejas.Menerusi lawatan itu beliau telah diberi taklimat terperinci mengenai situasi dan usaha bantuan.Dilaporkan di beberapa kawasan orang ramai mengadu tidak mendapat sebarang bantuan kerajaan selepas rumah mereka musnah akibat banjir.Pemimpin Pakistan turut merayu bantuan komuniti antarabangsa selain merancang untuk melancarkan dana rayuan antarabangsa.Situasi banjir terburuk itu turut disertai pasukan tentera dalam memberi respons segera berhubung operasi menyelamat.


Argentina rampas 1.6 tan kokain menuju ke Dubai

(Dadah yang dianggarkan bernilai kira-kira RM268 juta untuk dihantar ke Dubai/FOTO REUTERS)

ROSARIO, 27 Ogos - Pihak berkuasa Argentina merampas 1.6 tan kokain yang disembunyikan dalam bungkusan makanan haiwan yang tertera jenama mewah, pada Jumaat.Polis berkata bahan terlarang itu untuk dihantar ke Dubai dan telah menahan 12 orang untuk siasatan.Rampasan yang berlaku sejak Khamis hingga semalam terletak di pusat bandar Rosario di sebuah pelabuhan Argentina yang memainkan peranan dalam mengedar dadah Amerika Selatan di peringkat antarabangsa.Ketua Jabatan Dadah Berbahaya Mariano berkata kokain itu dianggarkan bernilai 60 juta dolar AS (RM268 juta).Ia merupakan antara rampasan terbesar pernah direkodkan pihak berkuasa negara itu.

(Pegawai polis persekutuan Argentina mengawal paket kokain yang dirampas di bandar Rosario/FOTO AFP)

Media tempatan melaporkan dadah itu disimpan dalam bungkusan makanan sebelum diletakkan kotak dengan logo jenama mewah.Siasatan awal mengesyaki bahan terlarang itu cuba dieksport ke Asia Barat dipercayai untuk diedar menjelang Piala Dunia di Qatar.Selain itu, beberapa senjata api, kereta lumba mewah dan sejumlah besar wang tunai turut dirampas.Rosario, terletak 310 kilometer (190 batu) dari Buenos Aires, merupakan bandar ketiga terbesar di Argentina dan pelabuhan utama untuk aktiviti eksport pertanian ke Atlantik. - AFP


PM Greek digesa adakan pilihan raya segera berhubung intipan perbualan telefon

ATHENS, 27 Ogos- Perdana Menteri Greece Kyriakos Mitsotakis semalam menolak gesaan parti pembangkang supaya mengadakan pilihan raya segera berhubung intipan telefon terhadap seorang pemimpin pembangkang oleh Perkhidmatan Perisikan Kebangsaan (EYP) Greece baru-baru ini, lapor Xinhua.“Kita akan mengharungi musim sejuk yang sukar ini bersama-sama,” katanya semasa perbahasan pleno pertama Parlimen selepas cuti musim panas.Tempoh empat tahun kerajaan konservatif akan berakhir pada musim panas depan.Awal bulan ini, pemimpin Greece itu telah menerima peletakan jawatan ketua EYP dan setiausaha agung pejabatnya berikutan pendedahan perbualan telefon antara ahli Parlimen Eropah Nikos Androulakis dan Presiden Gerakan Perubahan (KINAL) dan Pergerakan Sosialis Panhellenic ( PASOK), yang berada di bawah pengawasan tahun lalu.Mitsotakis mengulangi bahawa beliau tidak menyedari wujudnya pengawasan itu sehingga Ogos lalu dan ia "tindakan yang sah di sisi undang-undang, tetapi tidak boleh diterima daripada segi politik". Beliau berjanji untuk merombak perkhidmatan rahsia berkenaan dan bersetuju untuk siasatan parlimen kes itu.

Memetik kebimbangan keselamatan negara, Mitsotakis menegaskan bahawa sebab mengapa pengawasan itu dilakukan tidak dapat didedahkan secara terbuka  FOTO REUTERS

Memetik kebimbangan keselamatan negara, Mitsotakis menegaskan bahawa sebab mengapa pengawasan itu dilakukan tidak dapat didedahkan secara terbuka.Androulakis telah menuntut ketelusan penuh akan mengapa beliau diletakkan di bawah pengawasan. -BERNAMA


PBB kutuk serangan udara akibatkan kemusnahan tadika di Ethiopia

(Antara kerosakan akibat serangan udara ke atas sebuah tadika di Tigray, Ethiopia/REUTERS)

ADDIS ABABA, 27 Ogos- Tabung Kanak-Kanak Pertubuhan Bangsa-Bangsa Bersatu (UNICEF) mengutuk serangan udara yang 'memusnahkan sebuah tadika' di wilayah Tigray, Ethiopia yang mengorbankan sekurang-kurangnya empat individu termasuk dua kanak-kanak.Serangan pada Jumaat di ibu kota Tigray, Mekele itu berlaku beberapa hari selepas pertempuran meletus di sempadan selatan wilayah antara tentera kerajaan dan pemberontak, sekali gus menamatkan gencatan senjata yang berlangsung selama lima bulan."UNICEF mengutuk sekeras-kerasnya serangan udara itu yang mengakibatkan kemusnahan sebuah tadika, membunuh beberapa orang kanak-kanak dan mencederakan orang lain," kata Pengarah Eksekutif UNICEF Catherine Russell, di Twitter.Barisan Pembebasan Rakyat Tigray (TPLF) yang mengawal wilayah utara berkata, serangan udara itu memusnahkan sebuah tadika dan kawasan kediaman orang awam.Addis Ababa berkata, ia hanya menyasarkan pangkalan tentera dan menuduh TPLF menyebabkan kematian orang awam.Ketua Pengarah Klinikal di Hospital Rujukan Ayder Mekele, Kibrom Gebreselassie, memberitahu AFP, empat orang terbunuh dalam serangan itu, termasuk dua orang kanak-kanak.Beliau juga berkata, sembilan lagi individu lain diberikan rawatan kerana mengalami kecederaan.

Rangkaian televisyen tempatan, Tigrai TV, berkata angka kematian mencecah tujuh orang dan turut menyiarkan rakaman peralatan taman permainan yang rosak di tempat kejadian.Perang selama 21 bulan di utara Ethiopia sudah 'menyebabkan kanak-kanak terpaksa menanggung impak terbesar'."Selama hampir dua tahun, kanak-kanak dan keluarga mereka di rantau ini telah menanggung penderitaan akibat konflik berkenaan. Ia mesti berakhir," katanya. -AFP

(Kerosakan akibat serangan udara ke atas sebuah tadika di Tigray, Ethiopia/REUTERS)

Berita berkaitanSerangan udara di bangunan tadika membunuh 7 kanak-kanak


Pakistan isytihar darurat, lebih empat juta orang terjejas banjir

(Banjir tahun ini setanding banjir 2010, bencana terburuk dalam rekod, dengan lebih 2,000 orang meninggal dunia dan hampir lima negara serantau dinaiki air/AFP)

SUKKUR, 27 Ogos- Kerajaan kini mengisytiharkan darurat dalam usahanya menangani banjir monsun susulan hujan lebat melanda beberapa bahagian hingga mengakibatkan lebih empat juta orang terjejas.Meskipun monsun tahunan penting bagi mengairi tanaman dan menambahkan kapasiti tasik serta empangan di seluruh Pakistan, saban tahun ia turut membawa gelombang kemusnahan.Agensi Pengurusan Bencana Kebangsaan (NDMA) hari ini memaklumkan lebih 900 orang terkorban tahun ini termasuk 34 terbunuh dalam tempoh 24 jam lalu, disebabkan hujan monsun yang bermula sejak Jun lalu.Menurut pegawainya, banjir tahun ini setanding banjir 2010, bencana terburuk dalam rekod, dengan lebih 2,000 orang meninggal dunia dan hampir lima negara serantau dinaiki air.Agensi bencana itu, berkata lebih 4.2 juta orang 'terjejas' akibat banjir dengan 222,000 rumah musnah dan setengah juta lagi dilaporkan rosak teruk.Lebih 0.80 juta hektar tanaman musnah di Sindh saja, kata agensi bencana wilayah itu, di mana kehidupan petaninya bergantung dari musim ke musim.Rabu lalu, Menteri Perubahan Iklim India, Sherry Rehman, yang menggelar banjir sebagai 'malapetaka berskala besar', berkata kerajaannya sudah mengisytiharkan darurat dan merayu bantuan antarabangsa.Pakistan berada di tempat kelapan dalam Indeks Risiko Iklim Global, senarai yang disusun oleh pertubuhan bukan kerajaan (NGO) alam sekitar, Germanwatch, sebagai negara yang dianggap paling terdedah kepada cuaca melampau yang disebabkan oleh perubahan iklim. -AFP

(Seorang lelaki meredah banjir yang menenggelamkan jalan selepas hujan lebat di Sukkur, wilayah Sindh, selatan Pakistan/REUTERS)


Serangan udara di bangunan tadika membunuh 7 kanak-kanak

(Orang ramai memeriksa taman permainan yang rosak berikutan serangan udara di Mekelle, ibu kota wilayah Tigray utara Ethiopia/REUTERS)

MEKELLE, 27 Ogos- Sekurang-kurangnya tujuh terkorban akibat serangan udara ke atas sebuah tadika di Tigray, Ethiopia oleh tentera udara negara itu semalam.Pegawai kesihatan memaklumkan, tiga kanak-kanak antara yang maut namun jurucakap kerajaan persekutuan menafikan orang awam terbunuh dalam insiden itu.Menurut saluran berita tempatan, Tigray Television, serangan berlaku kira-kira jam 1 tengah hari waktu tempatan, dan mengakibatkan beberapa kematian dan kecederaan.Laporan itu menunjukkan bangunan-bangunan rosak akibat insiden tersebut serta beberapa penduduk mendapatkan rawatan di hospital.Ketua Eksekutif Hospital Ayder, Kibrom Gebreselassie memaklumkan dalam ciapan di akaun Twitter miliknya, empat mayat mangsa telah dibawa ke hospital berkenaan termasuk dua kanak-kanak.Menurutnya, sembilan individu yang cedera turut menerima rawatan di fasiliti berkenaan.Jelasnya serangan udara itu terkena taman permainan kanak-kanak.

(Sebahagian kerosakan akibat serangan udara ke atas sebuah tadika di Tigray, Ethiopia/REUTERS)

Terdahulu, Agensi Komunikasi Kerajaan Ethiopia berkata, kerajaan akan mengambil tindakan terhadap kumpulan-kumpulan yang mencetuskan sentimen antikeamanan.Justeru, agensi itu menyarankan orang ramai supaya menjauhkan diri daripada peralatan dan pusat-pusat latihan yang digunakan oleh tentera.Konflik di Tigray yang tercetus sejak November 2020 telah mengorbankan ribuan nyawa di negara itu. - REUTERS


340 juta penduduk dunia berdepan ancaman krisis keselamatan makanan serius

(Orang yang kehilangan tempat tinggal mendapatkan bantuan makanan yang diagihkan oleh badan amal di Taiz, Yaman 8 April 2022/REUTERS)

BAGHDAD, 27 Ogos- Jumlah penduduk berdepan krisis bekalan makanan tidak mencukupi di seluruh dunia dilaporkan meningkat lebih dua kali ganda kepada 345 juta orang sejak 2019.Menurut Program Makanan Sedunia (WFP) peningkatan itu sebahagian besarnya disebabkan pandemik COVID-19, konflik dan perubahan iklim.Pengarah rantau WFP, Corinne Fleischer berkata, seramai 135 juta penduduk mengalami kebuluran serius di seluruh dunia sebelum krisis coronavirus dan angka itu meningkat serta dijangka bertambah lagi disebabkan perubahan iklim selain konflik.Kesan cabaran alam sekitar dilihat sebagai satu lagi faktor ketidakstabilan yang boleh mendorong krisis makanan berlaku, sekali gus menjurus kepada konflik dan migrasi secara besar-besaran."Dunia tidak mampu menghadapi keadaan ini lagi. Kita sedang menyaksikan 10 kali ganda migrasi di seluruh dunia kerana perubahan iklim dan konflik, malah sudah tentu ia berkaitan."Jadi, kami amat bimbang mengenai kesan gabungan COVID-19, perubahan iklim dan perang di Ukraine," katanya.Menurut Fleischer, krisis Ukraine memberi kesan yang amat besar kepada di Asia Barat dan Afrika Utara memandangkan kedua-duanya bergantung pada import bijirin dari sana, berdasarkan lokasinya berhampiran dengan Laut Hitam."Yaman misalnya, mengimport 90 peratus keperluan makanannya dan mereka mendapatkan kira-kira 30 peratus dari Laut Hitam," katanya.

(Orang ramai beratur bagi mendapatkan bantuan makanan yang diberikan oleh Program Makanan Sedunia PBB di Raqqa, Syria 26 April 2018/REUTERS)

WFP menyokong 13 juta daripada jumlah 16 juta penduduk dunia yang memerlukan bantuan makanan.Bagaimanapun, bantuan itu hanya menampung separuh keperluan harian individu berkenaan berikutan kekurangan dana.Kos meningkat sebanyak 45 peratus secara purata sejak pandemik COVID-19 dan penderma Barat berdepan cabaran ekonomi besar dengan perang di Ukraine.kata Fleischer, negara pengeksport minyak seperti Iraq umpamanya, mendapat manfaat berikutan kenaikan harga minyak susulan perang di Ukraine, tetapi aspek keselamatan makanannya terjejas."Iraq memerlukan sekitar 5.2 juta tan gandum tetapi hanya menghasilkan sendiri kira-kira 2.3 juta tan gandum, bakinya terpaksa diimport pada harga jauh lebih tinggi."Walaupun mendapat sokongan kerajaan, kemarau teruk dan krisis air yang berulang kini mengancam kehidupan peladang kecil di serata Iraq," katanya. -REUTERS


Langgar paten vaksin COVID-19- Moderna saman BioNTech

(Pfizer-BioNTech menegaskan, kedua-dua syarikat itu akan mempertahankan paten mereka/REUTERS)

KALAMAZOO, 27 Ogos- Syarikat pembuat vaksin COVID-19 menyaman pesaingnya Pfizer, serta rakan kongsinya dari Jerman, BioNTech kerana didakwa melanggar paten penghasilan vaksin COVID-19 yang pertama diluluskan di Amerika Syarikat (AS).Moderna mendakwa, kedua-dua syarikat itu meniru teknologi yang dihasilkannya sejak sekian lama sebelum pandemik bermula.Tuntutan mahkamah itu difailkan di Mahkamah Massachusetts dan Mahkamah Dusseldorf di Jerman.Ketua Eksekutif Moderna, Stephane Bancel dalam kenyataan berkata, tuntutan mahkamah itu untuk melindungi platform inovatif teknologi mRNA yang dirintis oleh syarikat itu.Moderna mendakwa, Pfizer-BioNTech, tanpa kebenarannya, meniru teknologi mRNA yang dipaten oleh Moderna antara 2010 dan 2016, jauh lebih awal sebelum COVID-19 muncul pada 2019 dan menular sehingga menarik perhatian seluruh dunia pada awal 2020.Pfizer-BioNTech menegaskan, kedua-dua syarikat itu akan mempertahankan paten mereka. -REUTERS

(Moderna mendakwa, kedua-dua syarikat itu meniru teknologi yang dihasilkannya sejak sekian lama sebelum pandemik bermula/REUTERS)


Harga Sony PS5 naik di beberapa pasaran terpilih

TOKYO, 27 Ogos- Sony akan menaikkan harga runcit konsol permainan video PlayStation 5 di beberapa pasaran terpilih susulan perkembangan ekonomi global seperti inflasi. Perkara tersebut dimaklumkan Ketua Pegawai Eksekutif Sony Interactive Entertainment, Jim Ryan.Menurut laporan agensi Anadolu, pihak Sony terpaksa mengambil langkah kenaikan harga kerana "kadar inflasi global yang tinggi serta aliran mata wang yang buruk."Ryan juga menjelaskan aliran mata wang yang rendah, memberi kesan kepada pengguna dan mewujudkan tekanan terhadap pelbagai industri terlibat."Berdasarkan keadaan ekonomi yang mencabar ini, SIE telah membuat keputusan sukar untuk menaikkan harga runcit yang disyorkan PlayStation 5 di pasaran terpilih," jelas Ryan dalam satu kenyataan.Bagaimanapun Ryan memaklumkan kenaikan harga hanya akan dikenakan di pasaran terpilih di seluruh Eropah, Asia Barat dan Afrika, Asia-Pasifik, Amerika Latin dan Kanada.Sementara itu, di Amerika Syarikat tiada peningkatan harga runcit yang berlaku. -AFP


Sejuta individu meninggal dunia akibat COVID-19

(Seorang juruteknologi makmal bekerja di fasiliti ujian Covid-19 di Lianyungang di wilayah Jiangsu timur China/AFP)

GENEVA, 27 Ogos- Pertubuhan Kesihatan Sedunia, WHO memaklumkan akibat pandemik COVID-19, sejuta individu meninggal dunia, tahun ini. Walaupun dunia dilengkapi peralatan mencegah kematian akibat wabak, angka itu disifatkan sebagai bencana tragis.WHO juga mengumumkan hampir 6.45 juta korban sejak pandemik mula dikesan pada akhir 2019, di China. Justeru, Ketua Pengarah WHO, Tedros Adhanom Ghebreyesus menyuarakan kebimbangan dengan perkembangan berkenaan. Beliau turut menyatakan kebimbangan dan, "meminta semua negara memperkukuh usaha mereka untuk pemberian vaksin kepada semua pekerja kesihatan, warga emas dan golongan berisiko tinggi, dalam perjalanan ke 70% perlindungan vaksin untuk seluruh penduduk."Keperluan itu dalam usaha mencapai sasaran 70% populasi semua negara, divaksinasi. Tetapi 136 buah negara gagal mencapai sasaran, yang mana 66 daripadanya berada di bawah 40% individu yang divaksin.Bagaimanapun, akibat krisis kemanusiaan hanya 10 negara mencatatkan kadar vaksinasi kurang 10% daripada populasi. -AFP

(Seorang juruteknologi makmal sedang melakukan ujian Covid-19 di wilayah Jiangsu timur China/AFP


Pelitup muka tidak diwajibkan di masjid - MUIS

(Tangkap layar facebook Majlis Ugama Islam Singapura)

SINGAPURA, 27 Ogos- Jemaah di Singapura tidak lagi diwajibkan memakai pelitup muka di dalam masjid bermula Isnin depan.Ia sama ada sewaktu menunaikan solat atau menyertai kegiatan-kegiatan di dalam masjid. Langkah tersebut yang diumumkan Majlis Ugama Islam Singapura, MUIS menerusi satu perkongsian di laman facebook.Selaras dengan pelonggaran langkah pengurusan selamat seluruh negara itu mulai 29 Ogos. MUIS turut menekankan bahawa masjid akan terus mengekalkan amalan kebersihan dengan melakukan pembasmian kuman secara kerap.Meskipun pemakaian pelitup tidak lagi diwajibkan, MUIS berharap masyarakat akan terus mengamalkan kebersihan diri yang baik. Para jemaah juga digalakkan membawa sejadah sendiri serta telekung bagi mendirikan solat di masjid republik itu.

(Tangkap layar pemberitahuan pengurusan masjid oleh Majlis Ugama Islam Singapura)


Kerja alih serpihan nuklear Fukushima, ditangguhkan

(Loji tenaga nuklear Fukushima Daini di bandar Naraha, Fukushima, Jepun/REUTERS)

TOKYO, 26 Ogos- Kerja mengalih serpihan nuklear dari stesen janakuasa Fukushima yang musnah dalam kejadian Tsunami di Jepun pada 2011, ditangguhkan lagi.Menurut operator loji, Tokyo Electric Power Co (TEPCO), ia memerlukan tempoh penyediaan tambahan sehingga 18 bulan bagi memastikan tahap keselamatan yang memuaskan.Kerja pembersihan serpihan radioaktif akan dimulakan selewat-lewatnya pada Mac 2024.TEPCO dalam satu kenyataan berkata ini adalah perlu untuk meningkatkan keselamatan dan memastikan kejayaannya."Jangka masa telah diselaraskan supaya kerja akan dimulakan pada separuh kedua fiskal 2023," yang berakhir Mac 2024, katanya."Jurutera sedang memperhalusi robot yang direka khas bagi tujuan tersebut, ini termasuk melaras kelajuan dan ketepatannya", kata TEPCO.Tragedi Tsunami pada 11 Mac 2011 menyebabkan kemusnahan loji nuklear Fukushima Daiichi di timur laut Jepun dan merupakan bencana nuklear paling mengerikan di dunia, selepas Chernobyl.-AFP


Import eksport provinsi Guangdong dengan negara RCEP cecah RMB1.13 trilion

BEIJING, 26 Ogos- Jumlah import eksport antara provinsi Guangdong China dengan negara penandatangan Perkongsian Ekonomi Komprehensif Serantau (RCEP) pada setengah pertama 2022 mencatat RMB1.13 trilion (RM7.373 bilion).Menurut Naib Pengarah Jabatan Pentadbiran Am Kastam China Cawangan Guangdong, Wen Zhencai pada Rabu, angka berkenaan mewakili 28.8 peratus daripada jumlah seluruh perdagangan luar provinsi itu.Beliau memaklumkan jumlah eksport sahaja mencecah RMB530.13 bilion (RM345.91 bilion), meningkat 8.7 peratus, iaitu 1.4 peratus lebih tinggi berbanding kadar pertumbuhan eksport seluruh provinsi itu.

“Jumlah permohonan sijil tempat asal perusahaan eksport Guangdong dalam kerangka RCEP mencapai 31,900 naskhah, dengan nilainya melebihi RMB8.79 bilion (RM5.74 bilion),” kata Wen.Presiden Dewan China untuk Promosi Perdagangan Antarabangsa (CCPIT) Cawangan Guangdong, Fang Lixu pula berkata ASEAN tetap menjadi destinasi utama untuk eksport. Dimaklumkan, pada tahun lalu sahaja pelaburan Guangdong ke ASEAN melibatkan 88 projek bernilai USD500 juta (RM2.24 bilion), iaitu peningkatan lebih 10 peratus.Pada masa depan, CCPIT Cawangan Guangdong akan terus mendorong pelaksanaan RCEP, membantu sektor korporat provinsi itu meningkatkan penyelarasan dalam penggunaan sumber dan memupuk dominasi berdasarkan dividen yang tercapai, bagi mewujudkan pembangunan berkualiti serta bertaraf tinggi.- BERNAMA


Makanan popular Malaysia jadi rebutan di China

(Raja Datuk Nushirwan Zainal Abidin, Duta Besar Malaysia ke China sempena 'Malaysia Truly Asia Festival 2022 Food Week')

BEIJING, 27 Ogos- Nasi lemak, durian dan sate antara makanan popular Malaysia yang menjadi 'rebutan' rakyat China khususnya di Beijing dan komuniti kedutaan pada 'Malaysia Truly Asia Festival 2022 Food Week' yang berlangsung sehingga Selasa ini.Duta Besar Malaysia ke China Raja Datuk Nushirwan Zainal Abidin berkata, "ia merupakan jendela untuk rakyat China mengenali Malaysia dengan lebih dekat terutama daripada aspek makanan."Kira-kira 200 tetamu menghadiri program itu dengan lebih 50 aneka makanan dan kuih-muih tradisi Malaysia dihidang secara bufet.Beliau turut menambah, "Kita mahu mereka rasa keaslian makanan Malaysia, jadi mereka boleh menjadikan Malaysia sebagai lokasi pelancongan pilihan setelah sempadan China dibuka sepenuhnya."Antara menu lain yang turut dihidangkan sepanjang minggu makanan berkenaan ialah nasi tomato, nasi ayam Ipoh, rendang daging, roti jala, roti canai, ais kacang, kuih ketayap, kuih seri muka dan kuetiau goreng.Minggu makanan berkenaan merupakan sebahagian daripada program Malaysia Truly Asia Festival 2022.Ia anjuran Kedutaan Malaysia di China, Tourism Malaysia dan Dewan Perniagaan dan Perindustrian Malaysia (MAYCHAM) di China bermula 15 hingga 31 Ogos bersempena Hari Kebangsaan.Selain minggu makanan, Pameran Seni Peranakan serta Forum Kesihatan dan Nutrisi Minyak Sawit ke-17 turut diadakan.Majlis resepsi bersempena Hari Kebangsaan pula akan diadakan pada 31 Ogos ini. -BERNAMA


Korea Utara nafi penularan semula kes COVID-19

SEOUL, 26 Ogos- Korea Utara menafikan empat kes demam yang dikesan di wilayah Ryanggang pada awal minggu ini menandakan penularan semula COVID-19. Sebaliknya kes influenza dengan gejala selsema dan suhu tinggi.Agensi berita rasmi, KCNA melaporkan, semua arahan penutupan di kawasan berkenaan telah ditarik balik.Dua minggu lepas, Korea Utara mengisytiharkan kemenangan terhadap COVID-19.

"Semua kes demam... di Wilayah Ryanggang adalah kes selesema," kata KCNA, memetik data dari ibu pejabat pencegahan wabak kecemasan negeri."Kes demam pulih dengan suhu normal".Negara terpencil itu, yang mengekalkan sekatan ketat sejak permulaan wabak tersebut, mengesahkan varian Omicron di ibu negara, Pyongyang pada Mei lalu.Terdahulu, pemimpin Korea Utara, Kim Jong Un mengisytiharkan kemenangan terhadap COVID-19 awal bulan ini dan mengarahkan penarikan "sistem pencegahan wabak kecemasan maksimum" negara itu kerana kes jangkitan COVID-19 dilaporkan secara rasmi pada tahap sifar.Negara itu merekodkan hampir 4.8 juta kes "demam" dan hanya 74 kematian, atau 0.002 peratus kadar kematian menurut media kerajaan.-AFP


PM Thailand yang digantung, teruskan tugas Menteri Pertahanan

BANGKOK, 26 Ogos- Pemimpin Thailand yang digantung, Prayuth Chan-ocha berkata di media sosial beliau akan meneruskan peranannya sebagai Menteri Pertahanan.Ia merupakan ucapan langsung pertamanya kepada orang ramai sejak mahkamah mengarahkannya menghentikan tugasnya sebagai Perdana Menteri, sementara mahkamah menyemak had penggalnya.Timbalan Perdana Menteri, Prawit Wongsuwan kini memangku jawatan Perdana Menteri Thailand, negara yang mempunyai ekonomi kedua terbesar di Asia Tenggara."Saya akan terus menjalankan tugas dan tanggungjawab saya sebagai Menteri Pertahanan untuk rakyat dan Thailand setiap hari," kata Prayuth di akaun Twitter rasminya lewat Khamis.

Rabu lalu, Mahkamah Perlembagaan memutuskan untuk mendengar petisyen dibawa parti pembangkang utama yang berhujah, bahawa tahun-tahun Prayuth sebagai ketua junta tentera selepas mengambil alih kuasa dalam rampasan kuasa pada 2014, harus dikira dalam tempoh keseluruhannya memegang jawatan.Perlembagaan menetapkan had penggal lapan tahun untuk perdana menteri. Masih tidak jelas bila mahkamah akan menyampaikan keputusan mengenai semakan itu.Kontroversi mengenai had penggal Prayuth adalah episod terbaharu dalam hampir dua dekad pergolakan politik yang berselang-seli, termasuk dua rampasan kuasa dan protes ganas, berpunca daripada penentangan terhadap penglibatan tentera dalam politik dan tuntutan untuk perwakilan yang lebih besar apabila kesedaran politik berkembang.Jurucakap kerajaan, Anucha Burapachaisri, berkata pada hari Jumaat kabinet terus berfungsi seperti biasa.-REUTERS.


Banjir: Lebih 30 juta rakyat Pakistan terjejas

(Orang ramai melalui jalan yang dinaiki air selepas hujan monsun lebat di Hyderabad, Pakistan/ AP)

KARACHI, 26 Ogos- Hujan monsun dan banjir di Pakistan menjejaskan lebih 30 juta penduduk sejak beberapa minggu lalu, kata Menteri Perubahan Iklim negara itu, Sherry Rehman pada Khamis.Sambil menyifatkan situasi itu sebagai bencana kemanusiaan yang disebabkan oleh iklim perkadaran epik, Sherry berkata Pakistan menggesa masyarakat antarabangsa membantu negara itu.Pakistan kini bergelut menghadapi kesan hujan lebat mencetuskan banjir besar sejak bulan lalu yang mengorbankan lebih 900 orang."Seramai 33 juta terjejas dalam keadaan berbeza, angka gelandangan terakhir sedang dinilai," Sherry memberitahu Reuters menerusi mesej teks.Beliau berkata wilayah selatan Sindh, yang paling teruk terjejas dalam beberapa hari lalu memohon satu juta khemah untuk mangsa yang terjejas."Selatan Pakistan ditenggelami air, orang ramai pergi ke tempat yang lebih tinggi," katanya.

(Kanak- kanak berlindung berikutan hujan dan banjir semasa musim tengkujuh di daerah Dera Allah Yar di Jafferabad, Balochistan/ REUTERS)

"Penilaian keperluan sedang dilakukan, kami perlu membuat rayuan antarabangsa Pertubuhan Bangsa-Bangsa Bersatu (PBB), ini bukan tugas satu negara atau satu wilayah, ia adalah bencana yang disebabkan oleh iklim," katanya.Menteri Perancangan dan Pembangunan, Ahsan Iqbal secara berasingan memberitahu bahawa 30 juta orang terjejas, satu angka yang akan mewakili kira-kira 15 peratus daripada penduduk negara Asia Selatan itu.Menurut Pejabat bagi Penyelarasan Hal Ehwal Kemanusiaan (OCHA) agensi PBB dalam kemas kini pada Khamis, hujan monsun menjejaskan kira-kira tiga juta orang di Pakistan yang mana 184,000 dipindahkan ke kem bantuan di seluruh negara.Usaha pembiayaan dan pembinaan semula akan menjadi cabaran bagi Pakistan yang kekurangan dana, sekali gus memerlukan Tabung Kewangan Antarabangsa meluluskan dana yang sangat diperlukan untuk menjamin Pakistan keluar dari masalah.Pihak Berkuasa Pengurusan Bencana Negara (NDMA) berkata dalam tempoh 24 jam terakhir, 150 kilometer jalan raya rosak di seluruh negara dan lebih 82,000 rumah rosak sebahagian atau sepenuhnya.Sejak pertengahan Jun, apabila monsun bermula, lebih 3,000 kilometer jalan raya, 130 jambatan dan 495,000 rumah telah rosak, menurut laporan situasi terakhir NDMA, angka yang juga dilaporkan dalam laporan OHCA.OCHA juga mengingatkan amaran telah dikeluarkan untuk banjir, limpahan sungai dan tanah runtuh di beberapa kawasan di Pakistan, dan hujan lebat diramalkan untuk dua hari akan datang di kebanyakan kawasan di negara itu.Sebahagian besar kerosakan ini berlaku di wilayah selatan Sindh. - REUTERS


Cacar monyet di Eropah catat penurunan

GENEVA, 26 Ogos- Kes cacar monyet di Eropah catat penurunan, minggu lalu.Menurut data Pertubuhan Kesihatan Sedunia (WHO), jumlah jangkitan berkurang kepada 5,213 kes, berbanding 5,907 pada minggu sebelumnya. Bagaimannapun, penularan wabak masih membimbangkan di Amerika Latin.Menurut Ketua Pengarah WHO, Tedros Adhanom Ghebreyesus, situasi itu berubah berbanding pada awal penularan.

(Ketua Pengarah WHO, Tedros Adhanom Ghebreyesus/AFP)

"Pada peringkat awal wabak itu, kebanyakan kes yang dilaporkan adalah di Eropah, dengan bahagian yang lebih kecil di Amerika," kata Tedros pada satu sidang akhbar.Jangkitan virus di Eropah ketika ini kurang 40 peratus, berbanding Amerika melonjak ke paras 60 peratus.Peningkatan mendadak kes di Amerika Latin berpunca daripada kurangnya kesedaran dan tiada langkah mengawal penyebaran virus."Terdapat tanda-tanda bahawa wabak semakin perlahan di Eropah, langkah kesihatan awam yang berkesan, perubahan tingkah laku dan vaksinasi membantu mencegah penularan", katanya.Secara keseluruhan, kes cacar monyet telah dikesan di sekurang-kurangnya 96 buah negara.Setakat ini, sebanyak 45,355 kes direkodkan serta 15 kematian.-AFP


Iran gesa IAEA akhiri isu tapak nuklear tidak diisytihar

(Dron dilancarkan dalam latihan dron tentera di Iran/ AP)

TEHRAN, 26 Ogos- Diplomat tertinggi Iran menggesa badan pemerhati nuklear Pertubuhan Bangsa Bangsa Bersatu (PBB) menggugurkan isu tiga tapak yang tidak diisytiharkan, ketika momentum sedang memuncak untuk memulihkan perjanjian nuklear 2015.Washington berkata Amerika Syarikat (AS) bertegas supaya Iran bekerjasama dengan Agensi Tenaga Atom Antarabangsa (IAEA) untuk menghapuskan syak wasangka mengenai kerja awal di tiga tapak yang tidak diisytiharkan itu.Jun lalu, lembaga gabenor IAEA menerima pakai resolusi yang mengecam Iran kerana gagal memberi penjelasan secukupnya mengenai penemuan jejak uranium diperkaya di tiga tapak, yang mana Tehran tidak mengisytiharkan tindakan menjalankan aktiviti nuklear.Menteri Luar, Hossein Amir-Abdollahian, berkata pihaknya memandang serius isu perlindungan dan tidak akan membenarkan beberapa tuduhan tidak berasas IAEA kekal.Katanya, isu itu meracuni hubungan antara IAEA dan Iran yang menganggap perkara itu bersifat politik dan yang tidak boleh digunakan sebagai alasan untuk menghukum Iran.Beliau membuat kenyataan itu sehari selepas AS menjawab cadangan Iran untuk menghidupkan semula perjanjian penting yang dibuang oleh bekas presiden, Donald Trump."Kami sedang dalam proses meneliti tindak balas rakyat Amerika," katanya.

(Menteri Luar Iran, Hossein Amir-Abdollahian / AFP)

Kesatuan Eropah pada 8 Ogos lalu, mengemukakan teks terakhir untuk memulihkan perjanjian itu, yang mana sekatan akan diangkat terhadap Iran dan negara itu boleh menjual semula minyak sebagai balasan kerana mengehadkan program nuklearnya.Bagaimanapun, minggu lalu Iran menghantar beberapa siri perubahan yang dicadangkan, yang mana AS balas secara rasmi pada Rabu, sehari selepas Tehran menuduh musuh ketatnya melakukan tindakan keras.Perjanjian pada 2015, antara Iran dan enam kuasa dunia, – Britain, China, Perancis, Jerman, Russia dan AS, memberi kelonggaran sekatan sebagai pertukaran kerana mengehadkan program nuklearnya.Perjanjian itu secara rasmi dikenali sebagai Pelan Tindakan Komprehensif Bersama, atau JCPOA, direka bagi menghalang Iran daripada membangunkan senjata nuklear - sesuatu yang sentiasa dinafikan.Sementara itu, Selasa lalu, seorang pegawai kanan AS berkata bahawa Iran menarik balik sekatannya terhadap pemeriksaan tertentu IAEA. - AFP


Bil tenaga dijangka melambung tinggi, PM baharu Britain mesti radikal tangani kos sara hidup

(Bekas Menteri Kewangan, Rishi Kunak bersaing bagi menggantikan Boris Johnson selaku Perdana Menteri Britain/FOTO REUTERS)

LONDON, 26 Ogos - Bakal Perdana Menteri Britain mesti menerima pakai idea radikal seperti diskaun tarif kuasa, pembekuan bil tenaga atau kenaikan cukai untuk golongan berpendapatan tinggi.Ini bagi mengurangkan kejutan harga tenaga bagi sebahagian besar isi rumah.Menurut sebuah badan pemikir, Yayasan Resolusi, sehari sebelum lonjakan besar terbaharu dalam tarif kuasa dijangka diumumkan, kerajaan baharu perlu memperuntukkan puluhan bilion pound untuk disasarkan kepada isi rumah.Isi rumah di Britain juga dijangka bakal berdepan masalah kewangan kerana terpaksa menanggung bil tenaga yang melambung tinggi pada musim sejuk.Yayasan itu mencadangkan pilihan seperti tarif tenaga murah untuk isi rumah berpendapatan rendah dan sederhana, pemotongan sejagat 30 peratus dalam had harga tenaga, atau kenaikan cukai untuk isi rumah berpendapatan tinggi.

(Calon Perdana Menteri Britain, Liz Truss berkempen bagi memastikan Scotland kekal sebahagian daripada United Kingdom (UK)/FOTO REUTERS)

Kerajaan Britain setakat ini telah memberikan lebih AS$49 bilion (RM219 bilion) dalam bentuk sokongan kos sara hidup untuk isi rumah, hampir separuh daripada kos program cuti era pandemiknya untuk menyokong pasaran buruh. - REUTERS


Pakistan: Dalam tempoh tiga bulan 903 penduduk terkorban akibat hujan monsun

(Seorang wanita dan kanak-kanak duduk di atas katil rumah mereka yang musnah akibat hujan dan banjir musim tengkujuh/FOTO REUTERS)

ISLAMABAD, 26 Ogos - Hujan monsun dan banjir telah mengorbankan 903 orang sejak bulan Jun lalu, kata Menteri Perubahan Iklim negara itu Sherry Rehman.Angka kematian termasuk 326 kanak-kanak dan 191 wanita, dan mereka yang cedera ialah seribu 293 orang.Rehman berkata, hujan lebat telah menyebabkan krisis kemanusiaan di negara tersebut.Wilayah selatan Sindh telah melaporkan angka kematian tertinggi iaitu seramai 293 orang, diikuti 230 kematian di Balochistan, 169 di Khyber Pakhtunkhwa dan 164 di Punjab.Menurut laporan media tempatan, berjuta-juta penduduk memerlukan bantuan, tempat perlindungan dan barangan keperluan asas.

(Penduduk Pakistan lebih memilih beca (tuk tuk) sebagai pengangkutan utama ketika musim tengkujuh/FOTO REUTERS

Pihak Berkuasa Pengurusan Bencana Negara dalam satu kenyataan berkata hampir 125,000 rumah musnah dan 288,000 lagi musnah akibat banjir.Kira-kira 700,000 ternakan di Sindh dan Balochistan turut terbunuh, dan telah memusnahkan hampir dua juta ekar tanah ladang termasuk merosakkan jalan raya sejauh 3, 000 kilometer. - AFP


China terus hulur bantuan kemanusiaan kepada Pakistan

BEIJING, 25 Ogos- China terus menghulurkan bantuan kemanusiaan kepada Pakistan sebagai tanda simpati atas bencana banjir yang melanda Pakistan yang telah meragut lebih 700 nyawa dan mengakibatkan 300,000 orang hilang tempat tinggal.Justeru itu, Kementerian Luar China pada Rabu memutuskan untuk menyumbang sebanyak 25,000 khemah sebagai tambahan kepada sumbangan yang disalurkan sebelum ini.Sebelum ini, di bawah kerangka kerjasama Koridor Eknomi China-Pakistan, China sudah menyumbang sebanyak 4,000 khemah dan masing-masing  50,000 helai selimut dan unit kanvas kalis air.Sementara itu, Persatuan Palang Merah China turut menyediakan bantuan kewangan sebanyak AS$300,000 (RM1.345 juta) kepada Persatuan Bulan Sabit Merah Pakistan.Kementerian Luar China dalam kenyataannya memaklumkan kedua-dua negara mempunyai hubungan akrab dan China amat menghargai bantuan Pakistan ketika gempa bumi melanda Wenchuan pada 2008.

China berharap untuk terus mendorong kerjasama bilateral dalam usaha mencegah dan mengurangkan bencana serta menangani perubahan iklim.“Kami percaya rakyat di kawasan bencana akan mengatasi kesukaran dengan secepat mungkin memulihkan pengeluaran dan kehidupan normal dengan pimpinan kerajaan serta bantuan masyarakat antarabangsa,” menurut kenyataan itu.-BERNAMA

(China terus menghulurkan bantuan kemanusiaan kepada Pakistan sebagai tanda simpati atas bencana banjiryang melanda Pakistan yang telah meragut lebih 700 nyawa dan mengakibatkan 300,000 orang hilang tempat tinggal/FOTO FAIL REUTERS)


Ketua Polis Jepun umum letak jawatan

TOKYO, 25 Ogos- Ketua Polis Jepun, Itaru Nakamura, mengumumkan meletak jawatan.Ia susulan hasil siasatan yang dijalankan berhubung tahap keselamatan bekas Perdana Menteri, Shinzo Abe ketika ditembak, bulan lalu. Dalam sidang media mengumumkan hasil penemuan di Tokyo, Nakamura berkata surat perletakan jawatan beliau telah diserahkan kepada Suruhanjaya Keselamatan Awam Kebangsaan, hari ini."Kami telah memutuskan untuk mengejutkan kakitangan kami dan memulakan semula tugas keselamatan kami, dan itulah sebabnya saya menyerahkan peletakan jawatan saya", katanya kepada media.Katanya, pihak polis telah membuat rombakan dan memperbaharui sistem keselamatannya.

(Bekas PM Jepun, mendiang Shinzo Abe)

"Ketika kami meneliti dan merenung kejadian itu, kami memutuskan untuk memulakan semula dan merombak sistem keselamatan kami," tambah Nakamura.Abe ditembak mati ketika berkempen untuk pilihan raya Dewan perwakilan di wilayah Nara, pada 8 Julai lalu. Suspek pembunuhnya ditahan di tempat kejadian dan dipercayai menyasarkan Abe kerana beranggapan beliau ada kaitan dengan Gereja Penyatuan.Abe ialah ahli politik terkenal Jepun dan perdana menteri paling lama berkhidmat. Bagaimanapun, aspek keselamatan agak ringan ketika beliau menyampaikan ucapan di sebuah jalan di wilayah barat.Polis di daerah itu tidak dapat menafikan dan mengakui kelemahan dari aspek keselamatan bekas pemimpin itu.-AFP


Jepun peruntuk US$1.82 juta untuk pengebumian negara, bekas PM Abe

TOKYO, 25 Ogos- Pengebumian negara bekas Perdana Menteri Jepun Shinzo Abe, yang dibunuh Julai lepas, akan menelan belanja kerajaan kira-kira 250 juta yen (US$1.82 juta), lapor Sputnik.Agensi Berita Kyodo yang memetik sumber terdekat melaporkan, bahawa keputusan rasmi mengenai jumlah dana yang diperuntukkan dijangka dibuat pada 26 Ogos.Menurut saluran TV NHK, kerajaan Jepun sedang membuat persediaan untuk penyertaan kira-kira 6,400 orang dalam pengebumian negara untuk Abe, termasuk pegawai tinggi asing.Pengebumian Negara Abe pada 27 September akan menjadi pengebumian negara kedua untuk bekas perdana menteri sejak Perang Dunia II. Pengebumian pertama diadakan pada 1967 untuk Shigeru Yoshida.Abe, 67, ditembak pada 8 Julai di bandar Nara, Jepun semasa berucap dalam kempen pilihan raya. Pembunuhnya, Tetsuya Yamagami, mendekati ahli politik itu dari belakang dan melepaskan dua das tembakan dari jarak kira-kira 10 meter (33 kaki). Abe yang dikejarkan ke hospital dalam keadaan kritikal, disahkan meninggal dunia di Hospital Universiti Perubatan.Upacara pengebumian dan pembakaran mayatnya diadakan pada 12 Julai.-BERNAMA

(Foto mendiang bekas Perdana Menteri Jepun Shinzo Abe,di Ibu pejabat Parti Liberal Demokratik Jepun di Tokyo/REUTERS)


Lawatan penggubal undang-undang Kanada ke Taiwan bukan alasan ceroboh China

OTTAWA, 25 Ogos- China tidak seharusnya menggunakan lawatan terancang penggubal undang-undang Kanada ke Taiwan sebagai alasan sama ada untuk pencerobohan ketenteraan atau ekonomi.Jurucakap Menteri Luar, Melanie Joly berkata China memberi amaran akan mengambil "langkah tegas" jika Kanada campur tangan di Taiwan.Ini susulan berita bahawa delegasi ahli parlimen Kanada merancang untuk melawat pulau itu akhir tahun ini untuk meneroka peluang perdagangan.Beliau berkata China, yang mendakwa Taiwan sebagai wilayahnya di bawah "prinsip satu China," membantah ahli politik asing melawat pulau itu. Bagaimanapun, Taiwan yang ditadbir secara demokrasi menolak dakwaan China.

(Bendera Kanada berkibar di hadapan Menara Keamanan di Bukit Parlimen di Ottawa/REUTERS)

Kanada, seperti kebanyakan negara Barat lain, mengikuti dasar satu China yang mengiktiraf Beijing, bukan Taipei, secara diplomatik, manakala secara tidak rasmi ia menyokong Taiwan.

Sementara itu, Jurucakap Joly Adrien Blanchard berkata kerajaan Kanada menghormati persatuan parlimen dan kumpulan persahabatan untuk tujuan lawatan itu."Seperti yang telah kami katakan sebelum ini, perjalanan ahli parlimen tidak boleh digunakan sebagai alasan untuk peningkatan atau tindakan ketenteraan dan ekonomi yang agresif," kata Blanchard.Ahli Parlimen Kanada, Judy Sgro berkata lawatan tersebut untuk tujuan perdagangan dan niat penggubal undang-undang adalah untuk tidak mengganggu dan menimbulkan masalah kepada Taiwan atau China. "China akan mengambil langkah tegas dan tegas terhadap mana-mana negara yang cuba mengganggu atau melanggar kedaulatan dan integriti wilayah China," kata kedutaan China di Kanada dalam satu kenyataan yang dihantar lewat pada hari Selasa.-REUTERS


Ketua Tentera Sudan ikrar bekerjasama dalam siasatan jenayah perang

KHARTOUM, 25 Ogos- Ketua Pendakwa Mahkamah Jenayah Antarabangsa (ICC) berkata Sudan telah menjanjikan "kerjasama penuh" dalam siasatan jenayah perang yang dilakukan di wilayah Darfur bawah Presiden yang diguling, Omar al-Bashir.Karim Khan menyatakannya selepas bertemu Ketua Tentera Abdel Fattah al-Burhan yang merampas kuasa tahun lalu dan selepas melawat kem di Darfur, yang menurut Pertubuhan Bangsa Bersatu menyaksikan 300,000 orang terbunuh semasa konflik yang bermula pada 2003."Kata-kata yang baru saya dengar daripada pengerusi majlis berdaulat itu sangat positif," kata Khan, yang telah berada di negara Afrika timur laut itu sejak Sabtu, kepada pemberita."Cabaran sekarang ialah menterjemahkannya kepada tindakan," tambah beliau.Bashir, 78 tahun, yang berada dalam tahanan di Khartoum sejak penyingkirannya pada 2019, dikehendaki oleh ICC selama lebih sedekad atas tuduhan pembunuhan beramai-ramai, jenayah perang dan jenayah terhadap kemanusiaan di Darfur.Dua bekas pembantu lain juga dikehendaki oleh mahkamah yang berpangkalan di The Hague untuk menghadapi tuduhan jenayah perang.Burhan, yang merupakan jeneral kanan bawah Bashir, telah menjanjikan "kerjasama penuh" dan komitmennya untuk "keadilan untuk rakyat di Darfur", kata Khan semasa mengakhiri ucapannya.Beliau menekankan kepentingan penyiasatan bebas dan boleh dipercayai. -AFP

(Sidang akhbar ketua pendakwa Mahkamah Jenayah Antarabangsa Karim Khan di ibu negara Sudan Khartoum/AFP)


15 maut, 50 cedera dalam serangan Rusia di stesen kereta api Ukraine

KIEV, 25 Ogos- Serangan Rusia di sebuah stesen kereta api Ukraine membunuh 15 orang dan mencederakan 50 yang lain, kata Presiden Volodymyr Zelensky.“Saya baru sahaja menerima maklumat mengenai serangan peluru berpandu Rusia terhadap stesen kereta api di wilayah (tengah) Dnipropetrovsk. Sekurang-kurangnya 15 orang terbunuh dan sekitar 50 cedera,” kata Zelensky dalam ucapan kepada Majlis Keselamatan Pertubuhuan Bangsa Bersatu.Zelensky berkata serangan itu "mengenai tepat pada gerabak di stesen Chaplino. Empat koc penumpang terbakar"."Penyelamat sedang bertugas di tempat kejadian, malangnya angka kematian mungkin meningkat. Ini adalah kehidupan harian kami," kata Zelensky.

(Peluru berpandu Rusia melanda stesen kereta api di Ukraine/Twitter@DmytroKuleba)

Serangan itu dilancarkan ketika Ukraine menyambut Hari Kemerdekaan, memperingati pemisahannya daripada Kesatuan Soviet pada tahun 1991.Ia juga muncul ketika negara itu memasuki bulan ketujuh perang menentang Rusia, yang bermula pada 24 Februari.Zelensky mengulangi ikrarnya bahawa Ukraine akan berjuang "hingga akhir".Walaupun kebanyakan pertempuran kini berlaku di timur dan selatan Ukraine, Rusia kerap menyerang bandar-bandar Ukraine dengan peluru berpandu jarak jauh, menurut Kiev. -AFP


Lubnan akan siasat rakaman audio mengancam Kedutaan Saudi

(Menteri Dalam Negeri Lubnan Bassam Mawlawi/REUTERS)

BEIRUT, 25 Ogos- Pihak berkuasa Lubnan akan menyiasat rakaman audio yang dikongsi dalam talian mengancam untuk menyerang kedutaan Arab Saudi di Beirut, kata kementerian dalam negeri dalam satu kenyataan.“Berikutan penyebaran rakaman audio mengancam Kedutaan Kerajaan Arab Saudi di Beirut dengan tindakan keganasan, Menteri Dalam Negeri mengarahkan siasatan dijalankan," kata kementerian itu.Menteri itu juga mengarahkan penahanan mereka yang didapati terbabit dalam ugutan tersebut, tambahnya.Ali bin Hashem bin Salman Al-Haji, seorang warga Arab Saudi yang dikehendaki oleh Riyadh kerana "jenayah keganasan", disyaki mendalangi rakaman itu.Menurut sumber keselamatan, dia telah menetap di Lubnan selama bertahun-tahun.Al-Haji mengambil bahagian dalam acara yang dianjurkan oleh kumpulan pembangkang Saudi dan dihadiri pegawai tinggi Hizbullah, sebuah kumpulan yang disokong oleh Iran, kata sumber itu.Hubungan Beirut-Riyadh terjejas sejak beberapa tahun lepas apabila pengaruh Hizbullah berkembang.Insiden terbaharu berlaku beberapa bulan selepas Riyadh mengumumkan kepulangan dutanya ke Beirut, berikutan krisis diplomatik tahun lalu antara Lubnan dengan negara Arab Teluk.Riyadh juga menggantung import buah-buahan dan sayur-sayuran dari Lubnan pada April tahun lalu, mengatakan penghantaran digunakan untuk penyeludupan dadah dan menuduh Beirut tidak bertindak.Bulan lalu, seorang penentang Arab Saudi yang tinggal di pinggir selatan Beirut yang dikuasai Hizbullah terbunuh dan dua saudara lelakinya ditahan.Polis mengenal pasti lelaki itu hanya dengan inisialnya, tetapi sumber keselamatan memberitahu AFP bahawa ia adalah penentang Maneh al-Yami. -AFP


Hampir 100 maut dalam serangan terhadap fasiliti penjagaan kesihatan Ukraine

GENEVA, 25 Ogos- Terdapat 473 serangan yang disahkan terhadap kemudahan penjagaan kesihatan di Ukraine sejak pencerobohan Rusia enam bulan lalu, yang telah meragut nyawa hampir 100 orang, kata Pertubuhan Kesihatan Dunia (WHO).Ketua WHO Eropah, Hans Kluge menyifatkan serangan itu "tidak wajar".Selain 98 orang yang diketahui terbunuh dalam serangan yang disahkan fasiliti penjagaan kesihatan, sekurang-kurangnya 134 yang lain cedera, angka WHO menunjukkan.Hampir 400 daripada serangan itu melanda kemudahan kesihatan. Berpuluh-puluh serangan melanda pengangkutan, termasuk ambulans, manakala gudang, bekalan, kakitangan dan pesakit turut rosak.Wakil WHO di Ukraine, Jarno Habicht berkata jumlah serangan terhadap kemudahan penjagaan kesihatan tidak pernah berlaku sebelum ini.

(Orang ramai dibantu keluar dari bangunan hospital kanak-kanak yang rosak berikutan serangan udara Rusia di bandar tenggara Mariupol pada Mac 2022/Fail AFP)

“Serangan ini bukan sahaja melanggar undang-undang antarabangsa, ia juga menjadi penghalang bagi ramai yang memerlukan penjagaan kesihatan semasa perang,” katanya kepada pemberita di sini, menerusi pautan video dari kubu di Dnipro.Walaupun perang telah memberi kesan buruk kepada kesihatan dan kehidupan rakyat Ukraine, sistem kesihatan tidak runtuh, kata ketua WHO Tedros Adhanom Ghebreyesus."Tetapi tiada sistem yang dapat memberi perkhidmatan kesihatan optimum kepada rakyat bawah tekanan perang, itulah sebabnya kami terus menyeru Persekutuan Rusia untuk menamatkan perang ini," tambah Tedros. -AFP


Jepun pertimbang tenaga nuklear untuk atasi masalah tenaga

TOKYO, 25 Ogos- Perdana Menteri Jepun menggesa agar industri tenaga nuklear negara itu dipulihkan dalam usaha menangani kos tenaga import yang melambung tinggi.Tindakan sedemikian boleh menjadi kontroversi, selepas bencana Fukushima 2011 membawa kepada penggantungan banyak reaktor nuklear kerana kebimbangan keselamatan.Seperti kebanyakan negara, Jepun yang menyasarkan untuk menjadi neutral karbon menjelang 2050 menghadapi tekanan bekalan tenaga sejak tentera Rusia mencerobohi Ukraine enam bulan lalu.Negara itu juga dilanda suhu tinggi yang memecah rekod musim panas ini, dengan penduduk diminta menjimatkan kuasa sekiranya boleh."Pencerobohan Rusia di Ukraine telah banyak mengubah landskap tenaga dunia dan oleh itu Jepun perlu sentiasa ingat mengenai risiko terjerumus ke dalam krisis", kata Perdana Menteri Fumio Kishida dalam mesyuarat dasar tenaga.Kata beliau Jepun harus mempertimbangkan untuk membina reaktor nuklear generasi akan datang, manakala kerajaan akan membincangkan cadangan membawa lebih banyak loji nuklear dalam talian dan memanjangkan hayat perkhidmatan reaktor jika keselamatan dapat dijamin.

(Perdana Menteri Jepun menggesa agar industri tenaga nuklear negara itu dipulihkan dalam usaha menangani kos tenaga import yang melambung tinggi/REUTERS)

Kishida menggesa "kesimpulan konkrit menjelang akhir tahun" mengenai topik itu, yang masih sensitif selepas tsunami pada Mac 2011 menyebabkan keruntuhan di loji Fukushima, bencana nuklear terburuk sejak Chernobyl.Sebelas tahun kemudian, 10 daripada 33 reaktor nuklear Jepun telah kembali beroperasi, walaupun tidak semuanya beroperasi sepanjang tahun, dan negara ini sangat bergantung pada bahan api fosil yang diimport.Badan pemerhati keselamatan nuklear kebangsaan telah meluluskan pada dasarnya untuk memulakan semula tujuh lagi reaktor, tetapi langkah tersebut sering mendapat tentangan daripada masyarakat tempatan. -AFP


(Biden berkata pendidikan kolej AS boleh menelan kos AS$10,000 hingga AS$70,000 setahun/AFP)

WASHINGTON, 25 Ogos- Presiden Joe Biden mengumumkan bahawa kebanyakan lepasan universiti Amerika Syarikat yang masih cuba membayar balik pinjaman pendidikan masing-masing akan mendapat bantuan AS$10,000."Selaras dengan janji kempen pilihan raya saya, pentadbiran saya mengumumkan rancangan untuk memberi ruang bernafas kepada keluarga pekerja dan kelas menengah," kata Biden dalam satu kenyataan yang dikeluarkan kurang daripada tiga bulan sebelum pilihan raya kongres pertengahan.Pendidikan kolej AS boleh menelan kos AS$10,000 hingga AS$70,000 setahun, menyebabkan siswazah menanggung hutang yang besar apabila mereka memasuki pasaran kerja. Menurut anggaran kerajaan, purata hutang untuk pelajar kolej AS apabila mereka tamat pengajian ialah AS$25,000, jumlah yang memerlukan tempoh sehingga berpuluh tahun untuk dilunaskan.

(Biden umum bantuan pembayaran balik pinjaman pendidikan/AFP)

Secara keseluruhan, kira-kira 45 juta peminjam di seluruh negara berhutang secara kolektif AS$1.6 trilion, menurut White House.Bawah pelan pelepasan, AS$10,000 akan dipotong daripada semua pinjaman yang ditanggung individu yang mendapat gaji kurang daripada AS$125,000 setahun.Bagi bekas pelajar yang pergi ke universiti dengan bantuan kerajaan berasaskan keperluan yang dikenali sebagai geran Pell, pelepasan ditingkatkan kepada AS$20,000.Sementara itu, moratorium pembayaran balik pinjaman yang dimulakan semasa pandemik COVID-19 dilanjutkan hingga akhir tahun ini, dengan ansuran dimulakan semula pada 31 Disember. -AFP


Remaja warga Britiain-Belgium penerbang solo termuda mengelilingi dunia

RADOMIR, 25 Ogos- Mack Rutherford, seorang warga Britain-Belgium berusia 17 tahun, mendarat di Bulgaria untuk menjadi penerbang solo termuda mengelilingi dunia.Lima bulan sehari selepas berlepas dari Bulgaria pada Mac, Rutherford kembali ke lapangan terbang kecil berhampiran bandar Radomir, sejam dari ibu negara Sofia, untuk menuntut rekodnya."Saya cuba tunjukkan dengan penerbangan ini bahawa orang muda boleh membuat perubahan, ikuti impian anda," kata remaja itu selepas mendarat."Saya tidak pasti ada rekod lain yang ingin saya pecahkan, saya hanya mahu kembali ke sekolah untuk mengejar pelajaran yang tertangguh," tambahnya.Berpakaian sut juruterbang, dengan rambut kerinting gelapnya dan topi biru, remaja itu menyuarakan kekesalan kerana pengembaraan itu telah berakhir, menggambarkan "rasa kebebasan yang pasti apabila anda terbang".

(Mack Rutherford, 17, orang termuda yang terbang solo ke seluruh dunia/AFP)

Rutherford berasal daripada keluarga barisan juruterbang. Keluarganya mempunyai empat generasi penerbang, dan Mack mendapat pengalaman pertamanya ketika baru berusia tujuh tahun.Penerbangannya yang memecahkan rekod, melepasi 54,000 kilometer dalam masa 221 jam penerbangan merentasi 30 negara.Dia terpaksa menghadapi suhu sehingga 48 darjah.Antara dugaan yang dihadapinya ialah pendaratan di pulau Attu yang tidak berpenghuni, barat Alaska, akibat angin kencang. -AFP


(Seorang wanita memegang botol berlabel "vaksin monkeypox"/REUTERS)

GENEVA, 25 Ogos- Switzerland yang sehingga kini tidak mempunyai akses kepada vaksin cacar monyet, akan membeli sejumlah 100,000 dos, termasuk 40,000 suntikan bagi mengekang wabak.Keputusan pemerolehan dibuat selepas kumpulan LGBTQ dan lain-lain dalam beberapa minggu kebelakangan ini mengkritik tindak balas Switzerland yang perlahan setelah cacar monyet pada Mei mula merebak dengan pantas, jauh melangkaui negara-negara Afrika Barat dan Tengah, lokasi ia biasanya ditemukan.Setakat ini, lebih 400 kes positif telah didaftarkan di Switzerland.Kerajaan Switzerland menerusi satu kenyataan mengumumkan bahawa ia akan membeli dos vaksin daripada Bavarian Nordic, pembuat Denmark satu-satunya vaksin yang dibenarkan untuk digunakan terhadap cacar monyet.Di samping itu, witzerland akan memperoleh ubat antivirus, tecovirimat keluaran syarikat farmaseutikal AS SIGA Technologies.

(Switzerland umum pembelian vaksin cacar monyet/Foto fail)

Sebanyak 40,000 dos vaksin cukup untuk menyediakan dua dos yang diperlukan kepada 20,000 individu yang pihak berkuasa jangkakan bakal mendapatkan vaksinasi dan 500 unit antiviral akan disediakan kepada orang ramai sebaik sahaja pembelian selesai.

Jumlah kos untuk vaksin, ubat antivirus dan pengedaran akan mencapai kira-kira 8.6 juta franc Swiss ($8.9 juta), kata kenyataan itu.Kenyataan itu bagaimanapun memaklumkan, tarikh penghantaran belum ditentukan. -AFP


(Orang ramai menghadiri Perhimpunan Denver 420, perayaan terbesar di dunia bagi kedua-dua penghalalan ganja dan budaya ganja di Denver Colorado/AFP)

WASHINGTON, 25 Ogos- Penggunaan ganja oleh golongan muda di Amerika Syarikat mencapai rekod tertinggi pada tahun lepas dan penggunaan dadah yang menyebabkan halusinasi juga semakin meningkat, menurut satu kajian baharu.43% daripada 5,000 orang dewasa muda berusia 19 hingga 30 tahun yang ditinjau melaporkan penggunaan ganja pada 2021, meningkat daripada 34% pada 2016 dan 29% pada 2011, kajian Memantau Masa Depan oleh Universiti Michigan mendapati.29% melaporkan menggunakan ganja pada Julai 2021, meningkat daripada 21% pada 2016 dan 17% pada 2011.Penggunaan ganja harian pula meningkat daripada 6% pada 2011 kepada 8% pada 2016 dan kepada 11% pada 2021.Pengarang kajian itu, yang dibiayai oleh Institut Kesihatan Nasional memaklumkan, angka 2021 untuk penggunaan ganja adalah "tahap tertinggi yang pernah direkodkan sejak trend ini mula-mula dipantau pada 1988."

Bagi halusinogen, 8% daripada orang dewasa muda melaporkan menggunakan LSD, MDMA, mescaline, peyote, "shrooms" atau PCP pada tahun lalu, meningkat daripada 5% pada 2016 dan 3% pada 2011.Hampir 82% daripada mereka yang ditinjau melaporkan mengambil minuman beralkohol dalam tempoh 12 bulan sebelumnya, turun sedikit daripada 83.5% pada 2016 dan 83.8% pada 2011.Kajian itu tidak menyebut sebarang punca peningkatan penggunaan ganja dalam kalangan orang dewasa muda, tetapi ganja rekreasi kini dibenarkan di hampir 20 negeri AS. -AFP

(Penggunaan ganja semakin meningkat dalam kalangan golongan muda AS/File AFP)


Biden umum bantuan senjata hampir AS$3 bilion kepada Ukraine

WASHINGTON, 25 Ogos- Presiden Joe Biden mengumumkan hampir AS$3 bilion bantuan ketenteraan kepada Kiev, pakej terbesar Amerika Syarikat setakat ini -- untuk menandakan hari kemerdekaan Ukraine, enam bulan selepas Rusia menyerang negara itu.Dalam satu kenyataan, Biden memberi isyarat komitmen teguh Washington terhadap perjuangan Ukraine, dengan bantuan AS$2.98 bilion untuk senjata dan peralatan lain bertujuan "memastikan ia dapat terus mempertahankan dirinya dalam jangka panjang."Dana baharu itu adalah untuk sistem pertahanan udara, artileri dan peluru yang sangat diperlukan, selain radar dan sistem pertahanan untuk menentang dron Rusia, kata Biden.Mengucapkan tahniah kepada Ukraine atas kemerdekaannya, yang diisytiharkan daripada Kesatuan Soviet pada 1991, Biden berkata AS "komited untuk menyokong rakyat Ukraine ketika mereka meneruskan perjuangan mempertahankan kedaulatan mereka.

(Joe Biden berkata pakej bantuan ketenteraan hampir AS$3 untuk Ukraine, yang terbesar sejak pencerobohan Rusia bermula, bertujuan untuk membantu Kiev/REUTERS)

"Hari ini bukan sahaja perayaan kejayaan masa lampau, tetapi satu penegasan yang kuat bahawa Ukraine dengan bangganya kekal -- dan akan terus kekal -- sebuah negara yang berdaulat dan merdeka.""Enam bulan serangan tanpa henti hanya memperkukuh kebanggaan Ukraine terhadap rakyat dan negara mereka, selain kejayaan mempertahankan kemerdekaan selama 31 tahun. Hari ini dan setiap hari, kami berdiri bersama rakyat Ukraine," kata Biden. -AFP


(Presiden Emmanuel Macron menghadiri mesyuarat kabinet di Istana Elysee di Paris, Perancis/REUTERS)

PARIS, 25 Ogos- Presiden Emmanuel Macron memberi amaran bahawa Perancis bakal menghadapi "pengorbanan" dalam era baharu yang ditandai dengan perubahan iklim dan perang di Eropah.Selepas musim panas Perancis dilanda kemarau, kebakaran hutan besar-besaran dan ribut maut, serta kehilangan nyawa yang berterusan di Ukraine, pemimpin berusia 44 tahun itu menyampaikan mesej suram dalam mesyuarat kabinet pertama selepas cuti-cuti tradisi Ogos."Saya percaya bahawa hidup kita dalam proses melalui titik kritis atau pergolakan besar. Hidup kita sedang melalui apa yang kelihatan seperti akhir kepada kemewahan yang melimpah," katanya.Ucapan itu dilihat sebagai gesaan kepada rakyat agar bersedia menghadapi musim sejuk yang sukar, harga tenaga yang meningkat dengan mendadak dan banyak keluarga bergelut untuk menampung kos sara hidup.Menjelang enam bulan pencerobohan Moscow terhadap Ukraine, Macron telah berikrar bahawa sokongan Eropah kepada Kiev akan bertahan "untuk jangka panjang" walaupun memberi kesan kepada pengguna Eropah.

(Macron beri amaran rakyat Perancis perlu sedia 'berkorban' dalam menghadapi era baharu/AFP)

"Pengorbanan diperlukan untuk mempertahankan kebebasan yang telah sekian lama menjadi sistem kehidupan kita," kata beliau kepada para menteri, mengulangi kenyataan yang dibuatnya pada 19 Ogos semasa percutian di selatan Perancis.Macron, 44 tahun, menyeru rakyat Perancis agar "bersedia membayar harga kebebasan".Beliau juga merujuk gelombang haba yang melanda Perancis sepanjang musim panas dan meningkatkan kebimbangan mengenai kadar perubahan iklim."Berdepan dengan ini kami mempunyai tugas, yang pertama adalah bercakap terus terang dan sangat jelas, tanpa menimbulkan kebimbangan melampau," tambahnya. -AFP


Texas aktifkan deklarasi bencana bantu daerah terjejas banjir

Dallas, 24 Ogos- Kejadian banjir yang disifat kedua terburuk di beberapa negeri di utara Amerika Syarikat menyaksikan deklarasi bencana diaktifkan.Ia membolehkan lebih banyak sumber disalurkan ke 23 daerah terjejas bencana alam yang turut menyebabkan kematian itu.

(Bomba menyelamat kanak-kanak yang terjejas banjir/ Foto AFP)

Gabenor Texas, Greg Abbott yang menandatangani deklarasi berkenaaan memaklumkan, cuaca buruk yang mencetuskan banjir melanda Dallas dan Fort Worth dan beberapa wilayah sekitar Texas. Malah, seorang wanita berusia 60 tahun dilapor maut selepas keretanya dihanyutkan banjir, di Mesquite, timur Dallas.Hakim Daerah Dallas, Clay Jenkins menerusi Twitter berkata, berdasarkan penilaian awal kerosakan, beliau mengisytiharkan bencana di Dallas dan meminta bantuan negeri dan persekutuan.Sementara itu, sebanyak 100 kediaman di utara Texas dilaporkan rosak dan jumlah itu dijangka terus meningkat.Penduduk terjejas diminta melaporkan jumlah kerosakan yang dialami melalui iSTAT, medium yang digunakan untuk mengumpul data bagi membantu menentukan sama ada kerosakan itu layak mendapat bantuan persekutuan. - AFP


AS lanjut larangan perjalanan ke Korea Utara

Amerika Syarikat, 24 Ogos- Amerika Syarikat melanjutkan larangan perjalanan ke Korea Utara yang sepatutnya tamat akhir bulan ini kepada setahun lagi.Jabatan Negara mengumumkan tempoh lanjutan tersebut sehingga 31 Ogos 2023, menerusi notis yang diterbitkan Daftar Persekutuan.

(Amerika Syarikat melanjutkan larangan perjalanan ke Korea Utara setahun lagi / Foto Reuters)

Sekatan itu dikuat kuasa sejak 2017 dan diperbaharui setiap tahun itu dibuat hasil maklumat bahawa masih terdapat risiko serius kepada warga Amerika Syarikat jika ditahan untuk tempoh jangka masa panjang.Jabatan Negara memaklumkan semua pasport Amerika Syarikat kekal tidak sah untuk perjalanan masuk dan ke negara itu atau perjalananan melalui Korea Utara melainkan mendapat kebenaran khas.Pada September 2017, Amerika Syarikat melarang semua perjalanan ke Korea Utara selepas kematian seorang pelajar Amerika, Otto Warmbier, yang mengalami kecederaan serius semasa dalam tahanan kerana didakwa mencuri poster propaganda.


Jepun mansuh ujian COVID-19 kepada pelawat bermula 7 september ini

TOKYO, 24 Ogos- Jepun akan memansuhkan ujian COVID-19 sebelum berlepas bagi pelawat yang lengkap divaksin ke negara itu. Perdana Menteri, Fumio Kishida yang mengumumkan perkara itu kepada media bagaimanapun menegaskan, had harian pelawat masih dikekalkan.Kishida berkata, pemansuhan ujian berkenaan akan dikuatkuasakan mulai 7 September ini.

(Perdana Menteri, Fumio Kishida mengumumkan kepada media / Foto Reuters)

Beliau menegaskan, Jepun juga akan terus melonggarkan sekatan secara berperingkat termasuk berhubung kelonggaran perintah persediaan kuarantin dan keadaan jangkitan selepas ini.Media tempatan sebelum ini juga melaporkan bahawa Jepun mungkin akan menaikkan had harian pelawat yang masuk ke negara itu daripada 20 ribu kepada 50 ribu orang dalam tempoh terdekat.Namun, Kishida memaklumkan tiada keputusan baharu dibuat berhubung perkara itu setakat ini.Jepun juga telah melaksanakan pelonggaran sempadan selepas usaha menangani gelombang ketujuh jangkitan yang dipacu oleh varian BA.4 dan BA.5 merekodkan perkembangan positif. - Reuters


China longgarkan sekatan visa kepada pelajar

WUHAN, 24 Ogos- China melonggarkan sekatan visa kepada pelajar asing yang dikenakan sejak permulaan pandemik COVID-19.Prosedur itu berkuat kuasa mulai hari ini tanpa menyebut keperluan vaksin atau bukti ujian negatif untuk virus itu.Melonggarkan sekatan visa adalah penting bagi pelajar terutama mereka yang mengikuti pengajian dalam bidang perubatan.

Bagi pelajar yang kembali ke China untuk menyambung pengajian; mereka perlu menunjukkan 'Sijil Kembali ke Kampus' yang dikeluarkan universiti di China China menutup sempadan selepas virus COVID-19 mula dikesan di bandar Wuhan pada akhir tahun 2019.Hari ini ; 1,641 kes baharu penularan dtempatan dilaporkan termasuk di kawasan terpencil di Tibet dan Xinjiang.Kebanyakan daripada mereka tidak bergejala dan tiada kematian baharu dilaporkan. - AFP


Situasi COVID-19 di Singapura semakin stabil

SINGAPURA, 24 Ogos- Penduduk Singapura tidak lagi diwajibkan memakai pelitup muka di dalam bangunan, mulai 29 Ogos ini.Menteri kesihatan, Ong Ye Kung, berkata buat pertama kali dalam tempoh lebih dua tahun, orang ramai di negara itu tidak lagi perlu memakai pelitup muka di kawasan tertutup .

(Pekerja pejabat di Singapura semasa hari pertama tanpa sekatan COVID-19 / Foto Reuters)

Bagaimanapun, penduduk perlu memakai pelitup muka ketika menaiki pengangkutan awam dan di tempat berisiko tinggi seperti kemudahan kesihatan.Kementerian kesihatan juga mengemas kini peraturan untuk pengembara yang tidak divaksin, menggugurkan keperluan kuarantin 7 hari mulai minggu depanKira-kira 70 peratus daripada 5.5 juta penduduk negara itu telah dijangkiti COVID-19 dan kadar jangkitan semula setakat ini sangat rendah.